text:
Na Dihlatse tša Jehofa di na le Melao Mabapi le go Ratana?
Dihlatse tša Jehofa di dumela gore melao ya motheo le ditaelo tšeo di lego ka Beibeleng di ka re thuša go dira diphetho tšeo di ka thabišago Modimo le go re hola. (Jesaya 48:17, 18) Ga se ra hlama melao ye ya motheo le ditaelo, eupša re phela ka tšona. Ela hloko seo se bolelwago ke melao ye ya motheo le ditaelo tše dingwe mabapi le go ratana. *
Lenyalo ke tlemo ya ka mo go sa felego. (Mateo 19:6) Ka ge Dihlatse tša Jehofa di tšea go ratana e le mogato woo o išago lenyalong, se se dira gore di tšeele go ratana godimo kudu.
Go ratana ke selo sa batho ba godilego bao ba loketšego go nyalana. Batho ba bjalo ba “fetile lebaka la bofsa” goba ba šetše ba fetile nako yeo ba fišwago ke dikganyogo tša thobalano.—1 Bakorinthe 7:36
Batho bao ba ratanago ba swanetše go dumelelwa ke mangwalo go nyalana. Modimo ga a tšee batho bao ba hlalanago semmušo ba swanelwa ke go nyala goba go nyalwa gape, ka ge molao wa gagwe e le gore lebaka feela la tlhalo ke bootswa.—Mateo 19:9.
Bakriste bao ba nyakago go nyala goba go nyalwa ba laelwa go nyalana feela le badumedigotee le bona. (1 Bakorinthe 7:39) Dihlatse tša Jehofa ga di tšee gore molao wo o bolela ka motho feela yo a hlomphago ditumelo tša rena eupša o bolela ka motho yoo a dumelago seo re se dumelago e bile e le Hlatse. (2 Bakorinthe 6:14) Go tloga kgale Modimo o be a laetše barapedi ba gagwe go nyalana feela le batho bao ba lego tumelong e tee le bona. (Genesi 24:3; Maleaki 2:11) Banyakišiši ba mehleng ye ba hweditše gore molao wo o sa dutše o šoma. *
Bana ba swanetše go hlompha batswadi. (Diema 1:8; Bakolose 3:20) Bakeng sa bana bao ba dulago ka gae, molao wo o akaretša go hlompha diphetho tša batswadi mabapi le go ratana. Se se ka akaretša mengwaga yeo morwa goba morwedi a ka thomago go ratana ka yona le dilo tšeo bana ba dumeletšwego go di dira ge ba ratana.
Ka ge Dihlatse di hlahlwa ke Mangwalo a Beibele, di ikgethela ge e ba di nyaka go ratana goba go kgetha motho yo di nyakago go ratana le yena. Se se sepedišana le molao wa motheo wo o rego: “Yo mongwe le yo mongwe o tla rwala morwalo wa gagwe.” (Bagalatia 6:5) Go dutše go le bjalo, tabeng ya go ratana ba bantši ba nyaka keletšo ya Bakriste ba godilego bao ba tlogago ba ba kgahlegela.—Diema 1:5.
Dibe tše dikgolo gantši di sepedišana le go ratana. Ka mohlala, Beibele e re laela gore re efoge boitshwaro bjo bo sa hlwekago. Se ga se akaretše thobalano feela eupša se akaretša ditiro tše dingwe tšeo di sa hlwekago magareng ga batho bao ba sa nyalanago, go swana le go swaraswarana ditho tša pelego goba go latswana ditho tše le go tsenya setho sa bonna ka morago. (1 Bakorinthe 6:9-11) Mekgwa e matla ya go tsoša dikganyogo tša thobalano pele ga lenyalo le yona ke “go se hlweke” moo go sa kgahlišego Modimo. (Bagalatia 5:19-21) Dipoledišano tše sa hlwekago tšeo di nago le “polelo e lešago dihlong” le tšona ga di thekgwe ke Beibele.—Bakolose 3:8.
Pelo goba motho yo re lego yena ka gare o boradia. (Jeremia 17:9) Pelo e ka diriša motho dilo tšeo a tsebago gore di fošagetše. Batho bao ba sa nyalanago ba ka efoga go arošwa ke dipelo tša bona ka go se ipee maemong ao a lekago ka go ba nnoši. Ba ka kgetha go dula le batho ba bangwe bao le bona ba nago le boitshwaro bjo bo botse goba go sepela le motho yo mongwe. (Diema 28:26) Bakriste bao ba sego lenyalong bao ba nyakago batho bao ba ka nyalanago le bona ba swanetše go lemoga dikotsi tša go nyaka batho bao ba ka ratanago le bona inthaneteng, kudukudu kotsi ya go thoma go ratana le motho yo ba sa mo tsebego goba yoo ba mo tsebago ganyenyane.—Psalme 26:4.
^ par. 2 Go ratana ke selo se tlwaelegilego ditšong tše dingwe eupša ga se sa tlwaelega go tše dingwe. Ga go na molao ka Beibeleng woo o gapeletšago batho go ratana goba woo o bolelago gore go ratana ke yona tsela e nnoši yeo e lebišago lenyalong.
^ par. 6 Ka mohlala sehlogo se sengwe pukung ya Marriage & Family Review se boletše gore “dinyakišišo di bontšhitše gore dithuto tše swanago tša bodumedi le ditumelo tše swanago tša bodumedi ke tšona tša bohlokwa kudu gore lenyalo le swarelele nako e telele (mengwaga e 25-50 goba go feta).”—Bolumo 38, tokollo 1, letlakala 88 (2005).
Ithute ka mo go oketšegilego
Na o Loketše go Ratana?
Ela hloko dipotšišo tše nne tšeo di ka go thušago go dira phetho ya ge e ba o loketše go ratana.


c: text/html

text:
PHAFOGA! NOVEMBER 2015
Na Bodumedi bo a Hwelela?
Batho ba dimilione bao ba nago le dipono tše di sa swanego ba kgethile go gata kgato e swanago.
Na Bodumedi bo a Hwelela?
Beibele e boletše e sa le pele ka mathata ao a lego gona ga bjale bodumeding bjo bo rulagantšwego.
Go Phela ka Bofofu
Na difofu di kgona go kaonefatša dikwi tša tšona tša go kwa, go dupelela le go kgwatha?
Setsebi sa Dipalo se Hlalosa Tumelo ya Sona
Ke ka baka la’ng Moprofesara Gene Hwang a hwetša gore ditumelo tša gagwe tša bodumedi ga di thulane le dithuto tša gagwe?
Kamoo Bana ba ka Retwago ka Gona
Go na le mohuta wa theto wo o ipontšhitšego o šoma kudu.
Bofelo bja Lefase
“Lefase” leo le tlago go fela ke lefe? Le tlo fela bjang le gona neng?
Bokgoni bja Dimela bja go Balela
Banyakišiši ba hweditše gore semela sa mosetata se bontšhitše bokgoni bjo bo kgahlišago kudu.
Dihlogo tše Dingwe tša Inthaneteng
Dipotšišo Tšeo di Botšišwago Kudu ka Dihlatse tša Jehofa
Hwetša dikarabo tše di opago kgomo lenaka tša dipotšišo tšeo gantši batho ba di botšišago.
Mešongwana ya Bana
Hwetša mešongwana e kgahlišago yeo e tlago go go thuša go ruta bana ba gago mekgwa e mebotse yeo e theilwego Beibeleng.

robotstxt: allowed

filter: keep


text:
FEBRUARY 15, 2013
AUSTRALIA
Dihlatse tša Jehofa di Thuša Bao ba Hlasetšwego ke Mafula Kua Australia
KUA Sydney, mafula a ile a hlasela bohlabela bja Australia ka morago ga ge Ledimo le matla la Oswald le tlišitše sesasedi, maphoto a senyago le pula ya matlorotloro yeo e fihlilego le kua Queensland le leboa la New South Wales. Go hwile batho ba ka bago ba bane gomme ba fetago 1 000 ba lahlegelwa ke magae. Toropo ya Bundaberg, yeo e lego bogareng bja lebopo la Queensland, e senyegile ka mo go feteletšego gobane ledimo leo ga se la tliša feela mafula a senyago kudu go feta a nywaga e lekgolo e fetilego eupša gape a tlišitše disasedi tše hlano.
Ofisi ya lekala ya Dihlatse tša Jehofa kua Sydney e begile gore ga go Hlatse yeo e hlokofetšego goba yeo e gobetšego. Eupša mo e ka bago dintlo tše 53 tša Dihlatse kua Bundaberg di senyegile gomme batho ba 70 ba šetše ba se na magae. Bao ba lahlegetšwego ke magae, e lego bao ba hlakodišitšwego ka sefofane, ba dula malapeng a baagišani goba a Dihlatse tše dingwe lefelong leo.
Bagolo ba Dihlatse bao ba dulago moo ba ile ba hlama komiti ya tlhakodišo gore ba thuše batho. Kua seleteng sa Bundaberg, Dihlatse tše di fetago 250 le tšona di ile tša ithaopela go thuša, tše dingwe di ile tša ba tša tšea maeto a ka godimo ga dikhilomithara tše 160 gore di yo thuša bao ba kgomilego ke kotsi.
Ba Ditaba:
Bakeng sa Ditšhabatšhaba: J. R. Brown, Ofisi ya Ditaba tša Boditšhaba, mogala +1 718 560 5000
Australia: Donald MacLean, mogala +61 2 9829 5600


text:
Seo se Bapatšwago Dikgatišong tša Rena
PHAFOGA! NO. 2 2017
BAFSA BA A BOTŠIŠA
Nka Dira Eng ge Eba ke Welwa ke Dilo tše Bohloko?
DIPOTŠIŠO TŠA BEIBELE DI A ARABJA
Na Batemona ba Gona e le ka Kgonthe?
MOROKAMI NO. 2 2017
PHAFOGA! NO. 1 2017
BAFSA BA A BOTŠIŠA
Nka Lebeletšana Bjang le go Belaela Kudu?
DIPOTŠIŠO TŠEO DI BOTŠIŠWAGO KUDU
Na Dihlatse tša Jehofa di Thuša ka go Hlakodiša ge go na le Dikotsi?
MOROKAMI NO. 1 2017
PHAFOGA! NO. 6 2016
EBA MOGWERA WA JEHOFA
Thuto 8: Phutha Dilo o Hlweke
DIPOTŠIŠO TŠA BEIBELE DI A ARABJA


text:
Beibele e Re’ng?
Na Modimo o baka tlaišego?
Na o ka re . . .
Ee?
Aowa?
Mohlomongwe?
Seo Beibele e se bolelago
“Go dira tše kgopo a go be kgole le Modimo wa therešo, le go dira ka go hloka toka a go be kgole le Ramatlaohle!” (Jobo 34:10) Modimo le ka mohla ga a bake bobe le tlaišego tše re di bonago mo lefaseng.
Ke eng se sengwe seo re ka ithutago sona ka Beibeleng?
Sathane Diabolo, e lego “mmuši wa lefase,” ke yena a bakago tlaišego.
—Johane 14:30.
Bobe le tlaišego gantši di bakwa ke ge batho ba kgetha go dira dilo tše mpe.
—Jakobo 1:14, 15.
Na tlaišego e tla ka ya fela?
Batho ba bangwe ba dumela gore batho ba ka fediša tlaišego ka go swarišana, mola ba bangwe ba se na kholofelo ya gore maemo a lefase a ka kaonefala. Wena o nagana’ng?
Seo Beibele e se bolelago
Modimo o tla fediša tlaišego. Beibele e re: “Lehu le ka se hlwe le sa ba gona, le ge e le manyami goba sello goba bohloko di ka se hlwe di sa ba gona.”
Ke eng se sengwe seo re ka ithutago sona ka Beibeleng?
Modimo o tla diriša Jesu go fediša tlaišego yeo e bakilwego ke Diabolo.
—1 Johane 3:8.
Baloki ba tla phela ka khutšo lefaseng ka mo go sa felego.
—Psalme 37:9-11, 29.
Ithute ka mo go oketšegilego
Therešo ke Efe ka Modimo?
Na o nagana gore Modimo o tshwenyegile ka wena? Ithute ka semelo sa gagwe le kamoo o ka batamelago kgaufsi le yena.


text:
Na Dihlatse tša Jehofa di Hudugela Dinageng tše Dingwe go Ruta ka Beibele?
Ee. Gohle moo re lego gona, bjalo ka Dihlatse tša Jehofa re leka go ruta batho bao re kopanago le bona ka tumelo ya rena.—Mateo 28:19, 20.
Go oketša moo, Dihlatse tše dingwe di etela goba go hudugela mafelong ao a lego dinageng tša gabo tšona moo batho ba bantši ba swanetšego go kwa ditaba tše dibotse tše di tšwago ka Beibeleng. Dihlatse tše dingwe di hudugela dinageng di šele e le gore di katološe bodiredi bja tšona. Di thabela go tšea karolo go phethagatšeng boporofeta bja Jesu bjo bo rego: “Le tla ba dihlatse tša ka ... go fihla karolong ya kgole ya lefase.”—Ditiro 1:8.
Ka ngwaga wa 1943, re ile ra thea sekolo seo se bego se hlahla ka mo go kgethegilego bao ba hudugelago dinageng tše dingwe gore ba rute ka Beibele. Ga e sale go tloga ka nako yeo, Dihlatse tše di fetago tše 8 000 di bile gona sekolong se, seo se tsebjago e le Sekolo sa Beibele sa Watchtower sa Gilead.
Ithute ka mo go oketšegilego
Go Fihla Mafelelong a Lefase
Sekolo sa Beibele sa Watchtower sa Gilead se swaregile kudu ka modiro o bohlokwa wa boboledi. Ipshine ka diphihlelo go tšwa go bao ba tsenego sekolo se se se kgethegilego.
Nywaga e Masomešupa ya Sekolo sa Gilead
Ka February 1, 1943, klase ya mathomo ya sekolo se se kgethegilego e ile ya thoma kua leboa la New York. Se ile sa tlwaetša badiredi ba dikete go ruta ba bangwe ka Modimo.
Go Aloga ga Sehlopha sa bo-134 sa Sekolo sa Beibele sa Watchtower sa Gilead
Klase ya bo-134 ya Sekolo sa Beibele sa Watchtower sa Gilead e ile ya aloga ka March 9, 2013. Lenaneo le ile la ahlaahla kamoo sekolo se kgomilego batho ka gona ga e sa le se hlongwa nywageng e 70 e fetilego.


text:
THUTO 9
Jeremia ga se a ka a Tlogela go Bolela ka Jehofa
Ka dinako tše dingwe batho ba a re kwera goba ba a re galefela ge re bolela le bona ka Jehofa. Se se ka dira gore re nyake go kgaotša go bolela ka Modimo. Na o kile wa ikwa ka tsela yeo?— Beibele e re botša ka lesogana le lengwe leo le bego le rata Jehofa eupša le nyakile le kgaotša go bolela ka yena. Leina la lona e be e le Jeremia. Anke re ithute ka yena.
Ge Jeremia e be e sa le lesogana, Jehofa o ile a mo laela go botša batho gore ba tlogele go dira dilo tše mpe. Go be go se bonolo gore Jeremia a ba botše seo ka ge a be a boifa. O ile a botša Jehofa gore: ‘Ga ke tsebe go bolela. Ke sa le mošemanyana.’ Eupša Jehofa o ile a re: ‘O se ke wa boifa. Ke tla go thuša.’
Ka gona Jeremia o ile a thoma go botša batho gore Modimo o tla ba otla ge e ba ba sa tlogele mekgwa ya bona. Na o nagana gore batho ba ile ba dira seo Jeremia a ba boditšego sona?— Aowa. Ba ile ba mo kwera le go mo galefela kudu. E bile ba bangwe ba be ba nyaka le go mmolaya! O nagana gore Jeremia o ile a ikwa bjang?— O ile a boifa gomme a re: ‘Nka se sa bolela ka Jehofa.’ Eupša na o ile a tlogela go bolela ka yena?— Aowa, ga se a ka a tlogela. O be a rata Jehofa kudu moo a bego a sa kgone go tlogela go bolela ka yena. Ka ge Jeremia a ile a se tlogele go bolela ka Jehofa, Jehofa o ile a mo šireletša.
Ka mohlala, ka nako e nngwe banna ba bangwe ba babe ba ile ba lahlela Jeremia ka moleteng wo o tletšego leraga. O be a se na dijo goba meetse ka moo moleteng. Banna bao ba be ba nyaka gore Jeremia a hwele ka moo. Eupša ka thušo ya Jehofa, o ile a phologa.
O ka ithuta eng mohlaleng wa Jeremia?— O ka ithuta gore le ge ka dinako tše dingwe Jeremia a be a boifa, ga se a ka a kgaotša go bolela ka Jehofa. Ge o bolela ka Jehofa, batho ba ka go kwera goba ba go galefela. O ka lewa ke dihlong goba wa boifa. Eupša o se ke wa kgaotša go bolela ka Jehofa. O tla dula a go thuša, go swana le ge a ile a thuša Jeremia.


text:
Hlokomelanang Gomme le Kgothatšaneng
“A re hlokomelaneng gore re hlohleletšaneng leratong le medirong e mebotse.”—BAHEB. 10:24.
1, 2. Ke eng seo se ilego sa thuša Dihlatse tša Jehofa tše 230 go phologa mogwanto wa lehu mafelelong a Ntwa ya II ya Lefase?
GE PUŠO ya Nazi e dutše e phuhlama mafelelong a Ntwa ya II ya Lefase, go ile gwa ntšhwa taelo ya gore go fedišwe batho ba dikete bao ba bego ba šetše dikampeng tša tlaišo. Bagolegwa bao ba bego ba le kampeng ya Sachsenhausen ba be ba tlo išwa maemakepeng moo ba bego ba tla nametšwa ka dikepeng gomme tša nweletšwa ka lewatleng. Seo e be e le karolo ya leano leo ka morago le ilego la tsebja e le megwanto ya lehu.
2 Bagolegwa ba dikete tše masometharo-tharo go tšwa kampeng ya tshwenyo ya Sachsenhausen ba be ba swanetše go gwanta dikhilomithara tše 250 go ya Lübeck, e lego motse o lego lebopong la Jeremane. Gare ga bona go be go na le Dihlatse tša Jehofa tše 230 go tšwa dinageng tše tshelelago, gomme le tšona di be di laetšwe gore di gwante di le gotee. Bagolegwa ka moka ba be ba feditšwe matla ke tlala le malwetši. Bana babo rena ba ile ba kgona bjang go phologa mogwantong woo? Yo mongwe wa bona o re: “Re ile ra dula re kgothatšana gore re ye pele.” Godimo ga “matla a fetago a tlwaelegilego” ao ba bego ba a neilwe ke Modimo, lerato leo ba bego ba na le lona seng sa bona le ile la ba thuša gore ba phologe mogwanto woo.—2 Bakor. 4:7.
3. Ke ka baka la’ng re swanetše go kgothatšana?
3 Lehono ga re mogwantong woo wa lehu, eupša re lebeletšana le ditlhohlo tše dintši. Ka morago ga go hlongwa ga Mmušo wa Modimo ka 1914, Sathane o ile a rakwa legodimong gomme a lahlelwa mo lefaseng, e bile o “galefile kudu, ka ge a tseba gore o na le nako e kopana.” (Kut. 12:7-9, 12) Ge lefase le le dutše le lebile ntweng ya Haramagedone, Sathane o diriša diteko le dikgateletšo go leka go re fokodiša moyeng. Godimo ga moo, re lebeletšana le dikgateletšo tša letšatši le letšatši. (Jobo 14:1; Mmo. 2:23) Ka dinako tše dingwe ge diteko tša rena e le tše ntši re ka felelwa ke matla go fihla bokgoleng bjoo matla ao re nago le ona maikwelong le moyeng a feleletšago a sa lekana gore re lebeletšane le manyami ao a re welago. Ela hloko mohlala wa ngwanabo rena yo mongwe yoo ka nywaga e mentši a thušitšego batho ba masomesome moyeng. Ge a šetše a tšofala, yena le mosadi wa gagwe ba ile ba babja, gomme o ile a ikwa a gateletšegile kudu. Go swana le ngwanabo rena yo, ka moka ga rena re nyaka “matla a fetago a tlwaelegilego” a tšwago go Jehofa gotee le kgothatšo e tšwago go ba bangwe.
4. Ge e ba re nyaka go kgothatša batho ba bangwe, re swanetše go tšeela godimo keletšo efe ya moapostola Paulo?
4 Ge e ba re nyaka go kgothatša batho ba bangwe, re swanetše go tšeela godimo keletšo yeo moapostola Paulo a ilego a e nea Bakriste ba Baheberu. O itše: “A re hlokomelaneng gore re hlohleletšaneng leratong le medirong e mebotse, re sa tlogele go bokana ga rena gotee, go etša ge ba bangwe ba tlwaetše go dira bjalo, eupša re kgothatšana, kudukudu ka ge le bona letšatši le batamela.” (Baheb. 10:24, 25) Re ka diriša bjang keletšo ye e botse?
“HLOKOMELANANG”
5. Go “hlokomelana” go bolela’ng, gomme seo se nyaka boiteko bofe?
5 Go “hlokomelana” go bolela “go šetša dinyakwa tša ba bangwe le go nagana ka bona.” Na re ka kgona go šetša dinyakwa tša ba bangwe ge e ba re boledišana le bona ka boripana feela ge re ba dumediša Holong ya Mmušo goba re bolela le bona feela ka ditaba tše di sego bohlokwa? Go ka no se kgonege. Go ba gona, re swanetše go ‘šetša ditaba tša rena’ gomme re se ‘tsenatsene ditabeng tša batho ba bangwe.’ (1 Bathes. 4:11; 1 Tim. 5:13) Lega go le bjalo, ge e ba re nyaka go kgothatša bana babo rena, ruri re swanetše go ba tseba—re tsebe maemo ao ba phelago go ona, dika tša bona, boemo bja bona bja moya, bokgoni bja bona le mafokodi a bona. Ba swanetše go re bona re le bagwera ba bona gomme ba kgodišege gore re a ba rata. Seo se ra gore re fetše nako le bona—e sego feela ge ba lebeletšane le mathata gomme ba nyamile eupša le ka dinako tše dingwe.—Baroma 12:13.
6. Ke eng seo se tlago go thuša mogolo gore a ‘hlokomele’ bana babo?
6 Banna ba bagolo ka phuthegong ba kgothaletšwa gore ba ‘diše mohlape wa Modimo woo ba o hlokometšego,’ gomme ba dire seo ka go rata le ka go fišega. (1 Pet. 5:1-3) Ba ka atlega bjang modirong wa bodiši ge e ba ruri ba sa tsebe dinku tšeo ba di hlokometšego? (Bala Diema 27:23.) Ge e ba bagolo ba ipha nako ya go ba le badumedigotee le bona e bile ba thabela go ba le bona, ga go pelaelo gore dinku di tla ba kgopela thušo ge di e nyaka. Le gona bana babo rena le dikgaetšedi ba tla ikwa ba lokologile go ba tšhollela sa mafahleng a bona, gomme seo se tla thuša bagolo gore ba ba ‘hlokomele’ le go ba nea thušo e nyakegago.
7. Re swanetše go lebelela bjang ‘mantšu a bošilo’ a bao ba nyamilego?
7 Ge Paulo a be a bolela le phuthego ya Thesalonika o itše: “Thekgang ba fokolago.” (Bala 1 Bathesalonika 5:14.) Batho “bao ba nyamilego” ba fokola ka tsela e itšego. Diema 24:10 e re: “Na o ipontšhitše o nyamile letšatšing la tlalelo? Gona matla a gago a tla hlaela.” Motho yoo a nyamilego o šoro a ka bolela ‘mantšu a bošilo.’ (Jobo 6:2, 3) Ge re ‘hlokomela’ batho ba bjalo, re swanetše go dula re gopola gore seo ba se bolelago e ka no ba e se seo se tšwago ka garegare ga dipelo tša bona. Rachelle, yoo mmagwe a ilego a gateletšega o šoro, o ithutile se go tšwa phihlelong ya gagwe. Rachelle o re: “Mma gantši o be a bolela dilo tšeo di hlabago pelong. Mabakeng a mantši ge a be a bolela dilo tšeo, ke ile ka leka go ikgopotša semelo sa gagwe—gore ke yo lerato, yo botho le wa seatla se bulegilego. Ke ile ka ithuta gore batho bao ba gateletšegilego ba bolela dilo tše dintši tšeo ge e le gabotse di sa tšwego dipelong tša bona. Selo se sebe kudu seo motho a ka ba dirago sona ke go itefeletša ge ba mo hlaba ka mantšu goba ba mo dira selo se bohloko.” Diema 19:11 e re: “Temogo ya motho e fokotša bogale bja gagwe gomme go botse ge a sa latišiše molato.”
8. Ke bomang bao ka mo go kgethegilego re swanetšego go ba ‘kgonthišetša’ gore re a ba rata, gona ka baka la’ng?
8 Re ka ‘hlokomela’ bjang motho yo a ikwago a nyamile ka baka la ge a jewa ke dihlong le go fetšwa matla ke sebe seo a se dirilego nakong e fetilego, gaešita le ge a ile a gata megato ya maleba ya go lokiša ditaba? Paulo o ngwadile mabapi le modiri wa bobe yo a itshotšego wa kua Korinthe gore: “Le mo lebalele ka botho gomme le mo homotše, gore ka tsela e itšego motho yo bjalo a se imelwe ke go nyama ga gagwe go feta tekano. Ka baka leo, ke le kgothaletša gore le mo kgonthišetše lerato la lena.” (2 Bakor. 2:7, 8) Go ya ka puku e nngwe ya go hlalosa mantšu, lentšu leo le fetoletšwego e le “kgonthišetše” le bolela go “tiišetša, go tlama selo ka molao.” Re ka se fo tšea gore motho o kwešiša kamoo re mo ratago ka gona le kamoo re tshwenyegago ka yena ka gona. O swanetše go bona seo ka tsela yeo re mo lebelelago ka yona le go mo swara ka yona.
‘HLOHLELETŠANANG LERATONG LE MEDIRONG E MEBOTSE’
9. Go ‘hlohleletša ba bangwe leratong le medirong e mebotse’ go bolela’ng?
9 Paulo o ngwadile gore: “A re hlokomelaneng gore re hlohleletšaneng leratong le medirong e mebotse.” Re swanetše go tutueletša badumedigotee le rena gore ba bontšhe lerato gomme ba dire mediro e mebotse. Ge mollo o le kgauswi le go tima, go ka nyakega gore re o kgohletše le go o butšwetša. (2 Tim. 1:6) Ka mo go swanago, ka botho re ka hlohleletša bana babo rena gore ba bontšhe kamoo ba ratago Modimo le moagišani. Theto e swanetšego e a nyakega gore re hlohleletše ba bangwe medirong e mebotse.
10, 11. (a) Ke bomang gare ga rena bao ba swanetšego go retwa? (b) Bontšha kamoo theto e ka thušago motho yo a ‘gatilego kgato e fošagetšego.’
10 Ka moka ga rena re nyaka go retwa, go sa šetšwe gore re nyamile goba re thabile. Mogolo yo mongwe o ngwadile gore: “Ga go le ka mohla moo tate a ilego a mpotša gore ke dirile selo se itšego gabotse. Ka gona ke gotše ke sa ikholofele. . . . Gaešita le ge ga bjale ke na le nywaga e 50, ke sa dutše ke tšeela godimo taba ya gore bagwera ba ka ba mpotše gore ke dira mošomo o mobotse ge ke phetha dikabelo tša ka tša go ba mogolo. . . . Phihlelo ya ka e nthutile bohlokwa bja go reta ba bangwe, gomme ke dira sohle seo nka se kgonago gore ke ba rete.” Theto e ka fa batho ka moka matla—go akaretša babulamadibogo, batšofadi gotee le bao ba ka bago ba nyamile.—Baroma 12:10.
11 Ge ‘bao ba nago le ditshwanelego tša moya ba leka go bušetša tseleng motho yo a gatilego kgato e fošagetšego,’ tayo e lerato le theto e swanetšego di ka tutueletša modiri wa bobe gore a boele a dire botse. (Bagal. 6:1) Seo se ile sa šoma tabeng ya kgaetšedi yo a bitšwago Miriam. O ngwala gore: “Ke ile ka feta dinakong tše thata bophelong bja ka ge ba bangwe ba bagwera ba ka ba bagolo ba tlogela phuthego gomme ka nako e swanago, tate a swarwa ke bolwetši bja go tšhologela ga madi bjokong. Ke ile ka gateletšega o šoro. Ke ile ka leka go fenya kgateletšego ya ka ka gore ke thome go ratana le lesogana la lefase.” Seo se ile sa dira gore a ikwe a sa swanelwe ke lerato la Jehofa, gomme o ile a nagana go tlogela therešo. Ge mogolo yo mongwe a be a mo gopotša ka tirelo ya gagwe ya nakong e fetilego yeo a e dirilego ka potego, o ile a kgongwa ke seo. O ile a nea bagolo sebaka sa gore ba mo kgonthišetše kamoo Jehofa a mo ratago ka gona. Mafelelong lerato la gagwe le ile la tuka gape. O ile a kgaotša tswalano ya gagwe le lesogana leo le sa dumelego gomme a tšwela pele a hlankela Jehofa.
12. Go diriša mokgwa wa go leša motho dihlong, go mo swaya diphošo le go mo dira gore a ikwe a le molato go ka ba le mafelelo afe?
12 Go leša motho dihlong ka go mmapetša le ba bangwe, go mo swaya diphošo ka go mmeela ditekanyetšo tše thata goba go mo dira gore a ikwe a le molato ka ge a palelwa ke go dira mo go oketšegilego tirelong go ka mo tutueletša gore a thome go ba le mafolofolo, eupša mafolofolo ao e tla ba a nakwana feela. Ka lehlakoreng le lengwe, go reta modumedigotee le wena le go mmontšha kamoo Modimo a mo ratago ka gona go ka ba le mafelelo a mabotse le a swarelelago.—Bala Bafilipi 2:1-4.
‘KGOTHATŠANANG’
13. Go kgothatša ba bangwe go akaretša’ng? (Bona seswantšho se se lego mathomong a sehlogo se.)
13 Re swanetše go “kgothatšana, kudukudu ka ge [re] bona letšatši le batamela.” Go kgothatša batho ba bangwe go akaretša go ba tutueletša go tšwela pele ba hlankela Modimo. Go etša ge go hlohleletšana leratong le medirong e mebotse go ka swantšhwa le go kgohletša mollo woo o lego kgauswi le go tima, go kgothatša ba bangwe go ka swantšhwa le go tsenya dikgong mollong gore o tšwele pele o tuka goba o tuke le go feta. Go kgothatša ba bangwe go akaretša go matlafatša le go homotša bao ba nyamilego. Ge re kgothatša batho ba bjalo, re swanetše go bolela le bona ka botho le ka boleta. (Die. 12:18) Go oketša moo, anke re ‘akgofeleng go kwa’ gomme re ‘diegeng go bolela.’ (Jak. 1:19) Ge e ba re theetša ka kelohloko, re ka kgona go lemoga maemo ao a nyamišago Mokristegotee le rena gomme ra mmotša selo seo se ka mo thušago go lebeletšana le maemo ao.
14. Ngwanabo rena yo mongwe yo a nyamilego o ile a thušwa bjang?
14 Ela hloko kamoo mogolo yo mongwe yo a nago le kwelobohloko a ilego a thuša ngwanabo rena yo a bego a tapile ka nywaga e mmalwa. Ge mogolo yoo a dutše a mo theeditše, go ile gwa ba molaleng gore ngwanabo rena o be a sa dutše a rata Jehofa ka mo go tseneletšego. O be a ithuta tokollo e nngwe le e nngwe ya Morokami ka mafolofolo gomme a dira boiteko bja go ba dibokeng ka mehla. Eupša boitshwaro bja ba bangwe ka phuthegong bo be bo mo dirile gore a ikwe a nyamile e bile a galefile ka tekanyo e itšego. Mogolo o ile a mo theetša ka kelohloko ntle le go mo ahlola gomme a botša ngwanabo rena kamoo a tshwenyegilego ka gona ka yena le lapa la gagwe. Mafelelong, ngwanabo rena o ile a lemoga gore o be a dumelela dilo tše mpe tša nakong e fetilego di mo thibela go hlankela Modimo yoo a mo ratago. Mogolo o ile a kgopela ngwanabo rena gore a ye le yena modirong wa boboledi. Ka thušo ya mogolo yoo, ngwanabo rena o ile a thomološa bodiredi bja gagwe gomme a feleletša a swanelegela go hlankela gape e le mogolo.
15. Re ka ithuta’ng go Jehofa mabapi le go kgothatša bao ba nyamilego?
15 Motho yo a nyamilego a ka no se ikwe a imologile le semeetseng goba a arabela gateetee thušong yeo a e newago. Go ka nyakega gore re dule re mo thekga. Paulo o itše: “Swareletšang ba fokolago, go se be le yoo le mo felelago pelo.” (1 Bathes. 5:14, An American Translation) Go e na le go kitimela go ngala bao ba fokolago, anke re lekeng go ba ‘swareletša,’ re tšweleng pele re ba thekga. Mehleng e fetilego, Jehofa ga se a ka a felela pelo bahlanka ba gagwe bao ka dinako tše dingwe ba bego ba nyamile. Ka mohlala, Modimo o ile a bontšha Eliya lešoko le legolo, a naganela maikwelo a gagwe. Jehofa o ile a nea moporofeta yoo seo a bego a se nyaka gore a tšwele pele ka tirelo ya gagwe. (1 Dikg. 19:1-18) Jehofa o ile a lebalela Dafida ka ge a be a itshola go tšwa pelong. (Ps. 51:7, 17) Le gona Modimo o ile a thuša mongwadi wa Psalme 73 yoo a ilego a nyaka a kgaotša go mo hlankela. (Ps. 73:13, 16, 17) Jehofa o re bontšha lešoko le botho, kudukudu ge re kwele bohloko e bile re nyamile. (Ek. 34:6) Dikgaugelo tša gagwe “o di bontšha mesong e mengwe le e mengwe,” gomme “di ka se fele.” (Dillo 3:22, 23) Jehofa o letetše gore re latele mohlala wa gagwe gomme bao ba nyamilego re ba sware ka botho.
KGOTHATŠANANG GORE LE DULE LE LE TSELENG E IŠAGO BOPHELONG
16, 17. Ke eng seo re swanetšego go ikemišetša go se dira ge bofelo bja tshepedišo ye bo dutše bo batamela, gona ka baka la’ng?
16 Gare ga bagolegwa ba 33 000 bao ba tlogilego kampeng ya tlaišo ya Sachsenhausen, go ile gwa hwa ba diketekete. Lega go le bjalo, bohle ba 230 bao e lego Dihlatse tša Jehofa bao ba tlogilego kampeng yeo ba ile ba phologa masetlapelo ao. Go kgothatšana le go thekgana ga bona go kgathile tema e bohlokwa gore mogwanto woo wa lehu o fetoge mogwanto wa phologo go bona.
17 Lehono, re ‘tseleng e išago bophelong.’ (Mat. 7:14) Go se go ye kae, barapedi ba Jehofa ka moka ba tla tsena ka botee lefaseng le lefsa la go loka. (2 Pet. 3:13) Anke re ikemišetšeng go thušana ge re le tseleng e išago bophelong bjo bo sa felego.


text:
DINAGA LE BATHO
Go Etela Nicaragua
GANTŠI batho ba bitša Nicaragua gore ke naga ya matsha le dithabamollo. Naga ye e ikgantšha ka go ba le letsha le legolo kudu kua Amerika Bogare, e lego Letsha la Nicaragua. Batho ba naga yeo ba le bitša Cocibolca, yeo e rago gore “Lewatle le le Bose.” Letsha le le na le dihlakahlaka tše dintši gomme ke lona feela leo le nago le meetse ao a se nago letswai ao a nago le diphedi tša ka lewatleng tše bjalo ka dišaka, swordfish le hlapi yeo e bitšwago tarpon.
Le gona Nicaragua e na le tikologo yeo e ikarotšego kudu ya Amerika Bogare, yeo e bitšwago Lebopo la Mosquito. Ye ke tikologo ya bophara bja dikhilomithara tše 65, yeo karolo ya yona e kgolo e phatšago kgauswi le lebopo la ka bohlabela le go tshelela ka Honduras yeo e lego kgauswi. Mamiskito ke sehlopha se sengwe sa batho ba naga ya Nicaragua bao setlogo sa bona se thomilego pele Mayuropa a etla lekgolong la bo-16 la nywaga.
Mamiskito ke batho bao ba nago le ditswalano tša kgauswi kudu le metlwae ya moswananoši. Ka mohlala, leleme la Miskito ga le na mantšu a bjalo ka “Morena” goba “Mohumagatšana.” Dinagamagaeng, bana ba bitša batho ba bagolo gore ke “Malome” goba “Mmane,” go sa šetšwe gore ba a tswalana goba go se bjalo. Motlwae wa kgale wa Mamiskito ke wa gore mosadi a dumediše bagwera ba gagwe ba kgauswi goba ba leloko ka go kgomana le bona ka marama. Ke moka mosadi yo a thomilego tumedišo o goga moya ka nko.
Dipuku tšeo di bolelago ka Beibele di gatišwa ke Dihlatse tša Jehofa ka Semayangna le Semiskito


text:
PHAFOGA! JUNE 2015
Šetša Boemo bja Gago bja tša Maphelo
—Dilo tše Hlano Tšeo o ka di Dirago Lehono
Maiteko a gago a ka go thuša go fokotša goba go thibela malwetši.
Kamoo o ka Itlhokomelago Gakaone
Megato e mehlano yeo o ka e tšeago lehono go go thuša gore o kaonefatše boemo bja gago bja tša maphelo.
Kamoo o ka Tiišago Tlemo ya Lenyalo
Na boitlamo bo swana le morwalo goba tshetledi yeo e tiišago lenyalo la gago?
Galileo
Ka 1992, Mopapa John Paul II o ile a bolela mantšu a makatšago ka Kereke ya Katholika le kamoo e ilego ya swara Galileo ka gona.
Bohlotlolo
Na bohlotlolo bo fediša tlemo ya lenyalo?
Hlapi ya parrot–Na ke Motšhene wa go Dira Santa?
E dira mošomo wa moswananoši le o bohlokwa bakeng sa di-coral reef.
Go Lebiša Tlhokomelo e Kgethegilego Tikologong
Ditaba tša morago bjale di rotoša potšišo e rego: “Ke ka baka la’ng batho ba palelwa ke go thibela go senywa ga tikologo?”


text:
DOMINICAN REPUBLIC
Jehofa o Butše Dipelo tša Batho ba Bantši
Leonardo Amor
O BELEGWE KA 1943
O KOLOBEDITŠWE KA 1961
PEGO YA BOPHELO BJA GAGWE O ithutile therešo a le nywageng ya mahlalagading gomme o hlanketše Jehofa ka nako e tletšego ka nywaga e fetago e 50.
MO E ka bago kgwedi ka morago ga go bolawa ga Trujillo ka 1961, ke ile ka kolobetšwa ge ke be ke ithutela tša molao yunibesithing. Tate o be a nyaka gore ke be mošomedi wa tša molao, eupša ke be ke bona matla ao thuto ya Modimo e nago le ona. Ka gona, le ge tate a be a sa nyake, ke ile ka tlogela yunibesithi. Ka moragonyana, ke ile ka ba mmulamadibogo yo a kgethegilego.
E nngwe ya dikabelo tša ka e be e le kua La Vega, yeo e bego e tletše ka Bokatholika. Nakong ya ge ke le moo, ga go na motho yo a ilego a amogela therešo. Motho feela yo a bego a eba gona ge ke nea dipolelo tša phatlalatša e be e le mmulamadibogo yo ke bego ke šoma le yena. Eupša Jehofa o ile a mmatlafatša ka thuto ya motho ka noši ya Beibele, dikopano le ka thapelo e tšwago pelong. Ke ile ka botšiša Jehofa ka thapelo ge e ba go tla tsoga go bile le phuthego mo La Vega. Ga bjale ke bolela ke thabile gore go na le Diholo tša Mmušo tše 6, diphuthego tše 14 le bagoeledi ba Mmušo ba fetago 800.
Ke ile ka nyalana le mosadi wa ka Ángela ka 1965, gomme ka 1981 ra laletšwa Bethele. Ge ke kolobetšwa, go be go na le bagoeledi ba 681 feela nageng ye. Ga bjale re na le bagoeledi ba fetago 36 000, gomme ba diketekete ba ba gona dikopanong tša rena tše dintši. Ge ke lebelela morago, ke thabišwa ke go bona kamoo Jehofa a butšego dipelo tša batho ba bantši gore di amogele therešo ya Beibele.


text:
Na re Swanetše go Rapela Bakgethwa?
BATHO ba bantši ba ile ba lebeletšana le matshwenyego bophelong gomme ba ikwa ba nyaka thušo ya motho yo mongwe. Go ithekgile ka seo se re bakelago matshwenyego, mohlomongwe re tla kgetha mogwera yo a nago le kwelobohloko le yo a nago le phihlelo ka bothata bjo re lebeletšanego le bjona. Mogwera yo a nago le kwelobohloko e bile a na le phihlelo e ba yo a rategago kudu.
Ba bangwe ba ka ikwa ka tsela e swanago tabeng ya thapelo. Go e na le go batamela Modimo
Lega go le bjalo, re ka kgodišega bjang gore go rapela bakgethwa ke tsela yeo e swanetšego go ya ka Mangwalo? Ka ge re boledišana le Modimo ka dithapelo tša rena, ruri re nyaka go tseba gore: Na Modimo o kwa dithapelo tša rena? Ka gona, na ga ra swanela go ipotšiša gore: Modimo o ikwa bjang ka go rapela bakgethwa?
PONO YA MANGWALO KA GO RAPELA BAKGWETHWA
Go rapela bakgethwa go ithekgile ka thuto ya go rapelelwa ke bakgethwa, yeo e rutwago ke Kereke ya Katholika. Go ya ka New Catholic Encyclopedia, kgopolo ya motheo ya thuto yeo ke “go kgopelelwa ga motho yo mongwe kgaugelo ke motho yoo Modimo a mmonago a na le tshwanelo ya go dira bjalo”. Ka gona, motho yo a rapelago bakgethwa o dira bjalo a holofetše gore ka bona o tla gaugelwa ka tsela e kgethegilego ka ge ba amogelwa ke Modimo.
Na Beibele e ruta thuto e bjalo? Ba bangwe ba re moapostola Paulo ke yena a theilego motheo wa go rapela bakgethwa mangwalong a gagwe. Ka mohlala, o ngwaletše Bakriste ba Roma ka gore: “Bjale bana bešo, ke le kgothatša ka Morena wa rena Jesu Kriste le ka lerato leo moya o mokgethwa o le tšweletšago gore le katane le nna dithapelong tša go nthapelela go Modimo.” (Baroma 15:30) Na Paulo o be a kgopela Bakristegotee le yena gore ba iše dithapelo tša gagwe go Modimo? Ruri ga go bjalo. Go e na le moo, e be e ka ba bona ba kgopelago Paulo, moapostola wa Kriste, gore a ba išetše dithapelo go Modimo. Paulo o be a bontšha gore ga se phošo go kgopela Mokristegotee le rena gore a re bee dithapelong. Eupša go fapane ka mo go feletšego le go rapela motho yoo go dumelwago gore o legodimong gore a tsebiše Modimo dikgopelo tša rena. Ka baka la’ng?
Ebangeding ya moapostola Johane, Jesu o re: “Ke nna tsela le therešo le bophelo. Ga go yo a tlago go Tate ge e se ka nna.” (Johane 14:6) E bile o re: “Tate o tla le nea selo le ge e le sefe seo le mo kgopelago sona ka leina la ka.” (Johane 15:
Ge barutiwa ba Jesu ba be ba mo kgopela gore a ba rute go rapela, Jesu o ile a re: “Neng le neng ge le rapela le re: ‘Tate, leina la gago a le kgethagatšwe.” (Luka 11:2) Ee, “neng le neng,” goba nako le nako ge re rapela, ga se ra swanela go lebiša dithapelo go Jesu goba motho le ge e le ofe, eupša re di lebiše go Modimo ka boyena. Go ya ka dithuto tše tšeo di kwagalago tša Jesu, na ga se mo go kwagalago go phetha ka gore dithapelo tša rena di swanetše go lebišwa go Modimo leineng la Jesu Kriste, e sego go baemedi goba bao go thwego ke bakgethwa?
Thapelo ke karolo ya bohlokwa ya borapedi bja rena, ka gona go rapela motho le ge e le ofe go e na le Modimo ga go dumelelane le thuto ya Beibele ka mo go feletšego. (Johane 4:
NA O SWANETŠE GO BOIFA GO BATAMELA MODIMO?
Thutong ya gagwe ya thabeng, Jesu o ile a nea mohlala ka ngwana yo a kgopelago tatagwe dijo. Na tate o tla nea ngwana wa gagwe leswika go e na le senkgwa? Goba na o tla mo nea noga e nago le mpholo go e na le hlapi? (Mateo 7:
Nagana ka mohlala wo o swanago go ya ka pono ya motswadi. Akanya ngwana wa gago a na le selo seo a nyakago go go kgopela sona go tšwa pelong. O šetše o hlagoletše tswalano e botse le yena ka šedi, gomme o be a dutše a kgona go go batamela ka dinako tšohle. Lega go le bjalo, ka baka la ge a go tšhaba ntle le lebaka, o romeletša motho yo mongwe gore a mo kgopelele selo seo go wena. O be o tla ikwa bjang? Go thwe’ng ge e ba a dula a boledišana le wena ka go romeletša motho yoo gomme a bontšha gore o ikemišeditše go tšwela pele a dira seo? Na o be o tla thabela seo? Ruri ga go bjalo! Batswadi ba lerato ba nyaka gore bana ba bona ba tle go bona ka go lebanya le go ikwa ba lokologile go ba kgopela seo ba se nyakago.
Ge Jesu a hlalosa mohlala wa gagwe wa ngwana yo a kgopelago dijo, o itše go lešaba: “Ka gona, ge e ba lena gaešita le ge le le kgopo le tseba go nea bana ba lena dimpho tše dibotse, gona Tatago lena yo a lego magodimong o tla nea gakaakang dilo tše dibotse go bao ba mo kgopelago.” (Mateo 7:11) Ga go pelaelo gore kganyogo ya motswadi ya go nyaka go nea ngwana wa gagwe dilo tše dibotse ke e matla. Kganyogo ya Tatago rena wa legodimong ya go kwa le go araba dithapelo tša rena ke e matla le go feta.
Modimo o nyaka gore re mo rapele ka go lebanya le ge re ikwa re imetšwe ke mathata a motho ka noši. Modimo ga a abele batho ba bangwe gore ba theetše dithapelo tša rena. Beibele e re kgothaletša gore: “Lahlela maima a gago go Jehofa, gomme yena o tla go thekga.” (Psalme 55:22) Go e na le gore re ithekge ka go rapelelwa ke bakgethwa goba motho le ge e le ofe, re swanetše go ba le pono e botse ka Jehofa Modimo.
Tatago rena wa legodimong o na le taba le yo mongwe le yo mongwe wa rena. O nyaka go re thuša ka mathata a rena gomme o re laletša go batamela kgauswi le yena. (Jakobo 4:8) Re thaba kudu ka ge re na le sebaka sa go batamela Modimo wa rena le Tatago rena, yo e lego “Mokwi wa thapelo”!—Psalme 65:2.


text:
KGAOLO 11
“Lenyalo a le Hlomphege”
“O thabe le mosadi wa bofseng bja gago.”
1, 2. Ke potšišo efe yeo re tlago go e ahlaahla, le gona ka baka la’ng?
NA O tsene lenyalong? Ge e ba go le bjalo, na lenyalo la gago ke mothopo wa lethabo, goba na o na le mathata a magolo a lenyalo? Na wena le molekane wa gago ga le sa dirišana? Na o kgotleletše bophelo bja lenyalo eupša ga o bo thabele? Ge e ba ke kamoo o ikwago ka gona, o swanetše go ba o nyamišitšwe ke gore tlemagano e borutho ya lenyalo yeo o kilego wa e thabela e fedile. Ka ge o le Mokriste, ga go pelaelo gore o ka rata ge lenyalo la gago le ka tagafatša Jehofa, yena Modimo yo o mo ratago. Ka gona, maemo ao o lego go ona e ka ba ona a go tshwenyago le go go opiša hlogo. Gaešita le ge go le bjalo, hle o se ke wa phetha ka gore boemo bja gago bo ka se lokišege.
2 Lehono, go na le banyalani ba ba lokilego ba Bakriste bao ba kilego ba ba manyalong ao a ilego a fo swarelela, eupša a se na lethabo. Lega go le bjalo, ba ile ba hwetša tsela ya go matlafatša tswalano ya bona. Le wena o ka hwetša kgotsofalo e ntši lenyalong la gago. Bjang?
GO BATAMELA KGAUSWI LE MODIMO LE GO MOLEKANE WA GAGO
3, 4. Ke ka baka la’ng banyalani ba batamelana kgauswi ge e ba ba katanela go batamela Modimo? Hlalosa.
3 Wena le molekane wa gago le tla batamelana kgauswi ge e ba le leka go batamela kgauswi le Modimo. Ka baka la’ng? Ela hloko papišo ye: Bopa seswantšhokgopolo sa thaba yeo botlase bja yona bo pharaletšego gomme tlhoreng ya yona e le e tshesane. Monna o eme thitong ya yona ka lehlakoreng la ka leboa gomme mosadi o eme ka lehlakoreng le lengwe la yona thitong ka borwa. Bobedi bja bona ba thoma go e namela. Ge bobedi bja bona ba sa le mathomong a yona, ba arogantšwe ke sekgoba se segolo magareng ga bona. Go dutše go le bjalo, ge ba dutše ba namelela godimo go ya tlhoreng yeo ya thaba, sekgoba seo se lego magareng ga bona se dutše se fokotšega. Na o bona thuto yeo e kgothatšago papišong ye?
4 Boiteko bjo o bo dirago gore o hlankele Jehofa ka botlalo bo ka bapišwa le boiteko bjo o bo dirišago ge o namela thaba. Ka ge o rata Jehofa, re ka bolela gore o šetše o leka ka thata gore o namele thaba. Ka gona, ge e ba wena gotee le molekane wa gago le arogane, le ka no ba le namela thaba ka mahlakoreng a sa swanego. Lega go le bjalo, ke eng seo se diregago ge le dutše le namela thaba yeo? Go ba gona, mathomong go ka ba le sekgoba se segolo gare ga lena. Lega go le bjalo, boiteko bjo bogolo bjo le lekago go bo dira gore le batamele Modimo
Lenyalo la gago le ka tia, ge o ka diriša thuto ya Beibele
5. (a) Tsela e nngwe ya go batamela kgauswi le Jehofa le go molekane wa gago wa lenyalo ke efe? (b) Jehofa o lebelela bjang lenyalo?
5 Tsela e nngwe ya bohlokwa yeo wena le molekane wa gago go ka bolelwago gore le ka namelela ka yona, ke ka go kwa keletšo e lego Lentšung la Modimo ka lenyalo. (Psalme 25:4; Jesaya 48:17, 18) Ka gona, ela hloko ntlha e itšego ya keletšo yeo Paulo a ilego a bolela ka yona. O itše: “Lenyalo a le hlomphege go bohle.” (Baheberu 13:4) Seo se bolela’ng? Lentšu ‘hlomphega’ le bolela gore selo se tšeelwa godimo e bile se bohlokwa. Yeo ke yona tsela yeo Jehofa a lebelelago lenyalo ka yona
TUTUETŠWA KE LERATO LEO LE TŠWAGO PELONG LA GO RATA JEHOFA
6. Keletšo ya Paulo ka lenyalo e bontšha’ng, le gona ke ka baka la’ng go le bohlokwa go gopola seo?
6 Go ba gona, ka ge wena le molekane wa gago le le bahlanka ba Modimo, le šetše le tseba gore lenyalo ke la bohlokwa e bile le a kgethega. Jehofa o ile a hloma thulaganyo ya lenyalo ka boyena. (Bala Mateo 19:4-6) Lega go le bjalo, ge e ba mo nakong ye o na le mathata a lenyalo, go fo tseba gore lenyalo ke leo le hlomphegago go ka no se lekane gore wena le molekane wa gago le tutueletšege go swarana ka lerato le tlhompho. Ka gona, ke’ng seo se ka le tutuetšago gore le dire seo? Ela hloko kamoo Paulo a ilego a bolela ka taba ya go bontšha tlhompho. Ga se a re “lenyalo le a hlomphega”; go e na le moo o itše “lenyalo a le hlomphege.” Paulo o be a sa no bolela seo a se lemogago; o be a nea kgothatšo. * Go tseba gabotse gore Paulo o be a nea kgothatšo, e sego feela seo a bego a se lemoga, go ka dira gore o kwe o tutueletšega go tsošološa tsela ya go tšeela molekane wa gago godimo. Ke ka baka la’ng go le bjalo?
7. (a) Ke ditaelo dife tša Mangwalo tšeo re di phethago, gona ka baka la’ng? (b) Go kwa go ba le mafelelo afe a mabotse?
7 Anke ka motsotswana o naganišiše kamoo o lebelelago ditaelo tša Mangwalo ka gona, go swana le thomo ya go dira barutiwa goba temošo ya go bokana gotee bakeng sa borapedi. (Mateo 28:19; Baheberu 10:24, 25) Ke therešo gore go latela ditaelo tšeo ka dinako tše dingwe e ka ba tlhohlo. Batho bao o ba botšago molaetša wa ditaba tše dibotse ba ka no arabela ka tsela e sa kgahlišego, goba mošomo wa gago wa boiphedišo o ka go lapiša wa dira gore go be thata gore o be gona dibokeng tša Bokriste. Lega go le bjalo, o tšwela pele ka go bolela molaetša wa Mmušo, gomme o tšwela pele o eba gona dibokeng tša Bokriste. Ga go yo a ka go thibelago
8, 9. (a) Ke’ng seo se ka re tutueletšago gore re kwe kgothatšo ya gore re hlomphe lenyalo, gona ka baka la’ng? (b) Ke dintlha dife tše pedi tšeo re tlago go di ahlaahla ga bjale?
8 Go etša ge lerato la gago le le tseneletšego la go rata Modimo le go tutueletša gore o kwe ditaelo tša go dira modiro wa boboledi le go kopana gotee go sa šetšwe ditšhitišo, lerato la go rata Jehofa le ka ba la go tutueletša gore o kwe kgothatšo ya Mangwalo ya gore “lenyalo [la gago] a le hlomphege,” gaešita le ge go dira bjalo go bonagala go le thata. (Baheberu 13:4; Psalme 18:29; Mmoledi 5:4) Go tlaleletša go seo, go swana le ge boiteko bja gago bja go ba le karolo bodireding le go kopana gotee go go tlišetša ditšhegofatšo tše di humilego tšeo di tšwago go Modimo, maiteko a gago a go hlompha lenyalo la gago le ona a tla lemogwa le go putswa ke Jehofa.
9 Ka gona, o ka dira bjang gore lenyalo la gago le hlomphege? O swanetše go phema boitshwaro bjo bo ka senyago lenyalo la gago. Go tlaleletša go seo, o swanetše go gata megato yeo e tlago go matlafatša tlemo ya lenyalo.
PHEMA POLELO LE BOITSHWARO BJO BO HLOMPHOLLAGO LENYALO
10, 11. (a) Ke boitshwaro bofe bjo bo hlomphollago lenyalo? (b) Ke potšišo efe yeo re swanetšego go naganišiša ka yona le balekane ba rena?
10 Nakong e fetilego mosadi wa Mokriste o ile a bolela gore: “Ke rapela Jehofa gore a mphe matla a gore ke kgotlelele.” Go kgotlelela eng? O ile a hlalosa gore: “Monna wa ka o ntlhaba ka mantšu. Nka no ba ke sa bonagale ke na le mabadi, eupša dipolelwana tša gagwe tšeo di hlabago, tša go swana le gore: ‘O morwalo!’ le gore: ‘O selo feela!’ di gobaditše pelo ya ka.” Mosadi yo o bolela ka taba yeo e tshwenyago kudu
11 Ke mo go nyamišago kudu go bona ge balekane malapeng a Bakriste ba fošana ka mantšu a bohloko, ao a bakago dintho tša maikwelo tšeo di sa folego gabonolo! Go molaleng gore lenyalo leo le tletšego ka mantšu a hlabago ga le hlomphege. Dilo di sepela bjang lenyalong la gago tabeng ye? Tsela e nngwe yeo o ka tsebago seo ke ka gore ka boikokobetšo o botšiše molekane wa gago gore: “Na mantšu a ka a go kgoma gakaaka’ng?” Ge e ba molekane wa gago a bolela gore gantši mantšu a gago a ile a mo gobatša maikwelo, o swanetše go ikemišetša gore o fetole boitshwaro bja gago e le gore o kaonefatše boemo.
12. Borapedi bja motho e ka ba bja lefeela bjang mahlong a Modimo?
12 Gopola gore tsela yeo o dirišago leleme la gago ka yona lenyalong la gago e kgoma tswalano ya gago le Jehofa. Beibele e re: “Ge e ba motho a ipotša gore o rapela Modimo ka tsela ya kgonthe eupša a sa laole leleme la gagwe bjalo ka ge eka ke ka tomo, gona o fora pelo ya gagwe gomme borapedi bja gagwe ke bja lefeela.” (Jakobo 1:26) Tsela yeo o bolelago ka yona e sepedišana le borapedi bja gago. Beibele ga e thekge kgopolo ya gore seo se diregago ka gae ga se sa bohlokwa ge feela motho a ipolela gore o hlankela Modimo. Hle o se ke wa iphora. Ye ke taba ya bohlokwa. (Bala 1 Petro 3:7) O ka no ba o na le bokgoni e bile o fišega, eupša ge e ba ka boomo o kweša molekane wa gago bohloko ka mantšu a hlabago, o hlompholla thulaganyo ya lenyalo gomme Modimo a ka lebelela borapedi ba gago e le bja lefeela.
13. Molekane wa lenyalo a ka bakela bjang yo mongwe bohloko maikwelong?
13 Go nyakega gore banyalani ba itlhokomele gore ba se kwešane bohloko maikwelong ka ditsela tše dingwe tšeo di sa lemogegego. Ela hloko mehlala e mebedi: Mma yo a se nago molekane o leletša ka makga a mantši monna wa Mokriste yo a nyetšego mogala phuthegong gore a mo thuše, gomme poledišano ya bona e gagaba lebaka le letelele; ngwanabo rena yo a sego lenyalong wa Mokriste o diriša nako e ntši beke e nngwe le e nngwe a šoma tšhemo gotee le kgaetšedi wa Mokriste yo a lego lenyalong. Batho ba ba babedi bao ba lego lenyalong bao go bolelwago ka bona mehlaleng yeo ba ka ba ba na le maikemišetšo a mabotse; lega go le bjalo boitshwaro bja bona bo kgoma bjang balekane ba bona ba lenyalo? Mosadi yo a lebeletšanego le boemo bjo bo bjalo o itše: “Go lemoga gore monna wa ka o nea kgaetšedi yo mongwe phuthegong nako e ntši le tlhokomelo go nkweša bohloko. Go a nnyenyefatša.”
14. (a) Ke boikarabelo bofe bja lenyalo bjo bo gatelelwago go Genesi 2:24? (b) Ke’ng seo re swanetšego go ipotšiša sona?
14 Ke mo go kwagalago gore mosadi yo le ba bangwe bao ba lebeletšanago le maemo a swanago a lenyalo ba kwa bohloko. Balekane ba bona ba hlokomologa molao wa Modimo wa motheo wa lenyalo wo o rego: “Monna [o tla] tlogela tatagwe le mmagwe, a kgomarela mosadi wa gagwe.” (Genesi 2:24) Therešo ke gore bao ba lego lenyalong ba sa dutše ba hlompha batswadi ba bona; lega go le bjalo go ya ka thulaganyo ya Modimo selo seo se tlago pele go bona ke gore ba hlokomele balekane ba bona. Ka mo go swanago, Bakriste ba tloga ba rata badumedigotee le bona; lega go le bjalo balekane ba bona ba lenyalo e swanetše go ba bona ba tlago pele. Ka gona, ge e ba Bakriste bao ba lego lenyalong ba diriša nako e ntši ka mo go sa swanelago le badumedigotee le bona goba ba tlwaelana kudu le bona, kudukudu bao e sego ba bong bjo bo swanago le bja bona, ba tliša mathata lenyalong. Na le ke lebaka leo le bakago mathata lenyalong la gago? Ipotšiše: ‘Na ruri ke nea molekane wa ka nako, tlhokomelo le lerato tšeo di mo swanetšego?’
15. Go ya ka Mateo 5:28, ke ka baka la’ng Bakriste bao ba lego lenyalong ba swanetše go phema go nea motho yo mongwe wa bong bjo bo sa swanego le bja bona tlhokomelo e sa swanelago?
15 Go feta moo, banyalani ba Bakriste bao ba neago batho ba bong bjo bo fapanego le bja bona bao e sego balekane ba bona tlhokomelo yeo e sa ba swanelago ba ipea kotsing. Ka manyami, Bakriste ba bangwe bao ba lego lenyalong ba ile ba ba le maikwelo a lerato ka batho bao ba ilego ba ba tlwaela ka mo go feteletšego. (Mateo 5:28) Ka baka la seo, ditlemo tše bjalo tša maikwelo di ile tša lebiša boitshwarong bjo bo hlomphollago lenyalo kudu le go feta. Anke o ele hloko seo Paulo a ilego a se bolela ka taba ye.
“MALAO A LENYALO A SE BE LE DITŠHILA”
16. Paulo o nea taelo efe ka lenyalo?
16 Gateetee ka morago ga gore Paulo a nee keletšo ya gore ‘lenyalo le hlomphege,’ o ile a oketša ka go lemoša gore: “[Anke] malao a lenyalo a se be le ditšhila, gobane Modimo o tla ahlola diotswa le dihlotlolo.” (Baheberu 13:4) Paulo o dirišitše polelwana “malao a lenyalo” go šupa dikopano tša botona le botshadi. Dikopano tše bjalo ‘ga di na ditšhila,’ goba ke tšeo di hlwekilego, ge e ba di dirwa thulaganyong ya lenyalo. Ka gona, Bakriste ba kwa keletšo e buduletšwego e rego: “O thabe le mosadi wa bofseng bja gago.”
17. (a) Ke ka baka la’ng Bakriste ba se ba swanelwa ke go tutuetšwa ke pono ya lefase ka bohlotlolo? (b) Re ka latela bjang mohlala woo Jobo a o beilego?
17 Bao ba bago le dikopano tša botona le botshadi le bao e sego balekane ba bona ba lenyalo ba tloga ba sa hlomphe melao ya Modimo ka boitshwaro. Therešo ke gore batho ba bantši lehono ba lebelela bohlotlolo e le boitshwaro bjo bo amogelegago. Lega go le bjalo, tsela yeo batho ba bangwe ba ka bago ba nagana ka yona ka bohlotlolo ga se ya swanela go tutuetša mokgwa woo Bakriste ba naganago ka gona ka taba ye. Ba lemoga gore mafelelong “Modimo o tla ahlola diotswa le dihlotlolo,” ga se batho ba tlago go dira seo. (Baheberu 10:31; 12:29) Ka go re’alo, Bakriste ba therešo ba kgomarela pono ya Jehofa ka taba ye. (Bala Baroma 12:9) Gopola gore mopatriareka Jobo o ile a re: “Ke dirile kgwerano le mahlo a ka.” (Jobo 31:1) Ee, go phema go gata kgato e tee feela e išago tseleng yeo e lebišago go direng bohlotlolo, Bakriste ba therešo ba laola mahlo a bona e bile le ka mohla ga ba lebelele ka kganyogo motho wa bong bjo bo sa swanego le bja bjona yoo e sego molekane wa bona.
18. (a) Jehofa o lebelela bohlotlolo e le bjo bobe gakaaka’ng? (b) Bohlotlolo le go rapela medimo ya diswantšho di swana bjang?
18 Jehofa o lebelela bohlotlolo e le bjo bobe gakaaka’ng? Molao wa Moshe o re thuša gore re lemoge maikwelo a Jehofa ka taba ye. Isiraeleng, bohlotlolo le go rapela medimo ya diswantšho di be di le gare ga melato yeo e bego e ahlolelwa lehu. (Lefitiko 20:2, 10) Na o kgona go bona go swana ga melato ye e mebedi? Ela hloko se se latelago, Moisiraele yo a bego a rapela modimo wa seswantšho o be a roba kgwerano ya gagwe le Jehofa. Ka mo go swanago, Moisiraele yo a hlotlolago o be a roba kgwerano ya gagwe le molekane wa gagwe. Bobedi bja bona ba radiile. (Ekisodo 19:5, 6; Doiteronomio 5:9; bala Maleaki 2:14) Ka go re’alo, bobedi bja bona ba be ba solega pele ga Jehofa, e lego Modimo yo a botegago.
19. Ke’ng seo se ka matlafatšago motho boikemišetšong bja go gana go dira bohlotlolo, gona ka baka la’ng?
19 Go ba gona, Bakriste ga ba ka tlase ga Molao wa Moshe. Lega go le bjalo, go gopola gore Isiraeleng ya bogologolo go dira bohlotlolo go be go lebelelwa e le sebe se segolo go ka matlafatša Bakriste boikemišetšong bja bona bja gore ba se ke ba dira tiro e bjalo. Ka baka la’ng? Ela hloko papišo ye: Na o ka tsena ka kerekeng gomme wa khunama ka matolo wa rapela pele ga seswantšho? O tla re: ‘Nka se dire bjalo le ka mohla!’ Eupša na o be o ka lekega go dira bjalo ge e ba o be o holofeditšwe tšhelete e ntši? O ka araba ka gore: ‘Seo se ka se direge!’ Ruri, kgopolo ya go eka Jehofa ka go rapela modimo wa seswantšho e a šišimiša go Mokriste wa therešo. Ka tsela e swanago, Bakriste ba swanetše go šišimišwa ke kgopolo ya go eka Modimo wa bona, e lego Jehofa, le balekane ba bona ka gore ba hlotlole
KAMOO O KA MATLAFATŠAGO TLEMO YA GAGO YA LENYALO KA GONA
20. Ke eng seo se ilego sa direga manyalong a mangwe? Bontšha.
20 Ka ntle le boitshwaro bjo bo hlomphollago lenyalo, ke megato efe yeo o ka e gatago go tsošološa go hlompha ga gago molekane wa gago wa lenyalo? E le go araba seo, nagana ka thulaganyo ya lenyalo e le ntlo. Se se latelago, nagana ka mantšu a botho, ditiro tšeo di bontšhago go naganela le mantšu a mabose ao banyalani ba botšanago ona e le dilo tšeo di kgabišago tšeo di tlaleletšago botseng bja ntlo. Ge e ba le ikwa le batamelane, lenyalo la lena le swana le ntlo yeo e kgabišitšwego ka mekgabišo yeo e dirago gore e be e botse le e borutho. Ge e ba lerato la gago le fela, mekgabišo yeo e hwelela ganyenyane-ganyenyane, gomme seo sa tlogela lenyalo la gago le se na selo go etša ntlo yeo e se nago mekgabišo. Ka ge o kganyoga go kwa taelo ya Modimo ya gore ‘lenyalo le hlomphege,’ o tla tutueletšega go kaonefatša boemo bjoo. Ge e le gabotse, selo sa bohlokwa le seo se hlomphegago se swanelwa ke go lokišwa, goba go tsošološwa. O ka dira seo bjang? Lentšu la Modimo le re: “Lapa le tla agwa ka bohlale, la tiišwa ka temogo. Ke ka tsebo diphapoši tša ka gare di tla tlatšwago ka dilo ka moka tša bohlokwa le tše di kgahlišago tša theko e kgolo.” (Diema 24:3, 4) Ela hloko kamoo mantšu a a ka dirišwago ka gona lenyalong.
21. Re ka matlafatša bjang lenyalo la rena ganyenyane-ganyenyane? ( Nka kaonefatša bjang lenyalo la ka?)
21 Tše dingwe tša ‘dilo tša bohlokwa’ tšeo di tlišago lethabo ka lapeng ke dika tše di swanago le lerato la kgonthe, go boifa Modimo le tumelo e tiilego. (Diema 15:16, 17; 1 Petro 1:7) Di matlafatša lenyalo. Eupša na o hlokometše gore diphapoši tšeo go boletšwego ka tšona go seema seo se lego ka mo godimo di ile tša tlatšwa bjang ka dilo tša bohlokwa? “Ka tsebo.” Ee, ge e ba tsebo ya Beibele e dirišwa e ba le matla a go fetola menagano ya batho gomme ya dira gore ba tsošološe lerato la bona. (Baroma 12:2; Bafilipi 1:9) Ka gona, nako le nako ge wena le molekane wa gago le dula fase gomme le hlahloba karolo ya Beibele le iketlile, go swana le temana ya letšatši, goba sehlogo seo se theilwego tokollong ya Morokami goba ya Phafoga! seo se bolelago ka lenyalo, go ba bjalo ka ge eka le hlahloba mokgabišo o rategago wo o ka dirago gore ntlo ya lena e be e botse. Ge lerato la lena la go rata Jehofa le le tutueletša gore le diriše lenyalong la lena keletšo yeo le sa tšwago go e hlahloba, go swana le ge eka le tliša mokgabišo woo “diphapošing tša ka gare.” Ka baka la seo, bobotse le borutho tšeo le kilego la di thabela lenyalong la lena di ka boa.
22. Re ka hwetša kgotsofalo ya mohuta mang ge e ba re phetha karolo ya rena go matlafatša lenyalo la rena?
22 Go ba gona, go ka tšea nako e telele le boiteko bjo bogolo gore le bušetše mekgabišo yeo boemong bja yona ganyenyane-ganyenyane. Lega go le bjalo, ge e ba o katanela go phethagatša karolo ya gago, o tla kgotsofala kudu go tseba gore o kwa taelo ya Beibele ya gore: “Go bontšhaneng kgodišo, etelelang pele.” (Baroma 12:10; Psalme 147:11) Sa bohlokwa kudu, boiteko bja gago bjo bo tšwago pelong bja go hlompha lenyalo la gago bo tla dira gore o dule leratong la Modimo.
^ par. 6 Taba e dikologilego e bontšha gore temošo ya Paulo ka lenyalo ke karolo ya lelokelelo la dikgothatšo.
Ithute ka mo go oketšegilego
Dumelela Jehofa Gore a Tiiše Lenyalo la Gago le go le Šireletša
O ka gata megato efe go phema go robala le motho yo o sa nyalanago le yena le ditlamorago tše bohloko?


text:
Kgaolo 59: Lebaka la Gore Dafida a Tšhabe
KA MORAGO ga gore Dafida a bolaye Goliata, molaodi yo mogolo wa madira a Baisiraele e lego Abenere o ile a mo tliša go Saulo. Saulo o be a kgahlilwe kudu ke Dafida. O ile a mo dira molaodi wa madira a gagwe gomme a mo tšea gore a tlo dula ka ntlong ya gagwe.
Ka morago ge madira ao a boa go lwa le Bafilisita, basadi ba ile ba opela ba re: ‘Saulo o bolaile ba dikete, eupša Dafida yena o bolaile ba dikete tše masome.’ Se se ile sa dira gore Saulo a be le mona ka gobane Dafida o be a retwa go mo feta. Eupša Jonathane morwa wa Saulo yena o be a se na mona. O be a rata Dafida kudu gomme Dafida le yena a mo rata. Ka gona bobedi bja bona ba ile ba holofetšana gore e tla dula e le bagwera.
Dafida o be a tseba go letša harepa gabotse gomme Saulo a rata dikoša tšeo a bego a di letša. Eupša ka letšatši le lengwe, mona wa Saulo o ile wa mo diriša selo se itšego se sešoro. Eitše ge Dafida a sa letša harepa, Saulo a tšea lerumo la gagwe a mo foša ka lona, a re: “Ke tla hlaba Dafida ka mo pataganya le leboto!” Eupša Dafida o ile a le phema gomme la se ke la mo hlaba. Ka morago Saulo a palelwa gape ke go hlaba Dafida ka lerumo la gagwe. Ga bjale Dafida o ile a lemoga gore o swanetše go itlhokomela.
Na o sa gopola kholofetšo yeo Saulo a bego a e dirile? O be a boletše gore o tla tšea morwedi wa gagwe a mo nea monna yo a bego a tla bolaya Goliata. Mafelelong Saulo o ile a botša Dafida gore a ka tšea Mikala morwedi wa gagwe, eupša a re o swanetše go bolaya Bafilisita ba 100 pele. Anke o nagane ka seo! Ruri Saulo o be a holofela gore Bafilisita bao ba be ba tla bolaya Dafida. Eupša ga se ba ka ba mmolaya, ka gona Saulo o ile a nea Dafida morwedi wa gagwe gore e be mosadi wa gagwe.
Ka letšatši le lengwe, Saulo o ile a botša Jonathane le bahlanka ba gagwe ka moka gore o nyaka go bolaya Dafida. Eupša Jonathane a re go tatagwe: ‘O se ke wa bolaya Dafida. Ga se a ka a go dira selo se sebe. Go e na le moo, dilo ka moka tšeo a di dirilego di go thušitše kudu. O ile a bea bophelo bja gagwe kotsing nakong ya ge a be a bolaya Goliata gomme eitše ge o bona seo wa thaba.’
Saulo o ile a theetša morwa wa gagwe gomme a holofetša gore a ka se bolaye Dafida. Dafida a bušetšwa ntlong ya Saulo ke moka a mo hlankela gape go etša peleng. Lega go le bjalo, ka letšatši le lengwe ge Dafida a sa letša harepa, Saulo o ile a mo foša gape ka lerumo la gagwe. Dafida a le phema gomme la hlaba leboto. Le e be e le lekga la boraro Saulo a dira bjalo! Bjale Dafida o ile a tseba gore o swanetše go tšhaba!
Bošegong bjoo, Dafida o ile a ya ntlong ya gagwe. Eupša Saulo a romela banna ba bangwe gore ba yo mmolaya. Mikala o be a tseba seo tatagwe a bego a nyaka go se dira. Ka gona a re go monna wa gagwe: ‘Ge e ba o sa tšhabe bošegong bjo, gosasa o tla ba o hwile.’ Bošegong bjoo Mikala a thuša Dafida go tšwa ka lefasetere gore a tšhabe. Dafida o ile a swanelwa ke go tšama a iphihla gohle ka nywaga e ka bago e šupago e le gore Saulo a se ke a mo hwetša.
1 Samuele 18:1-30; 19:1-18.
Dipotšišo
- Ke ka baka la’ng Saulo a be a jela Dafida mona, eupša Jonathane morwa wa Saulo yena o be a ikwa bjang ka Dafida?
- Go ile gwa direga’ng ka letšatši le lengwe ge Dafida a be a leletša Saulo harepa?
- Saulo o ile a re Dafida o swanetše go dira’ng pele ga ge a ka nyala Mikala morwedi wa gagwe, gona ke ka baka la’ng Saulo a ile a bolela se?
- Go etša ge seswantšho se se bontšha, go ile gwa direga’ng ge Dafida a be a leletša Saulo harepa ka lekga la boraro?
- Mikala o ile a thuša Dafida bjang gore a phološe bophelo bja gagwe, gomme ke eng seo Dafida a ilego a swanelwa ke go se dira ka morago ga moo ka nywaga e šupago?
Dipotšišo tša tlaleletšo
- Bala 1 Samuele 18:1-30.
Lerato le matla la magareng ga Jonathane le Dafida le bontšhitše bjang e sa le pele lerato la magareng ga “dinku tše dingwe” le “mohlatswana”? (1 Sam. 18:1; Joh. 10:16; Luka 12:32; Sak. 8:23)
Ka ge ka tlwaelo Jonathane a be a swanetše go tlo hlatlama Saulo e le kgoši, 1 Samuele 18:4 e bontšha bjang go ikokobeletša ga Jonathane motho yo a bego a kgethilwe go tlo ba kgoši?
Mohlala wa Saulo o bontšha bjang gore mona o ka diriša motho sebe se segolo, gomme se se re nea temošo efe? (1 Sam. 18:7-9, 25; Jak. 3:14-16)
- Bala 1 Samuele 19:1-17.
Jonathane o ile a bea bjang bophelo bja gagwe kotsing ge a be a bolela mantšu ao a begilwego go 1 Samuele 19:4, 5? (1 Sam. 19:1, 6)
Ithute ka mo go oketšegilego
Dafida—O Ile a Bota Modimo
Dafida o ile a dira diphošo gomme a lebeletšana le ditlhohlo tše dintši, eupša ga se a ka a tlogela go hlankela Modimo. Mohlala wa gagwe o mobotse o ka go thuša gore o dule o botega.


text:
TABA YA LETLAKALA LA KA NTLE | NA O KA RATA GO ITHUTA BEIBELE?
Ke ka Baka la Eng o Swanetše go Ithuta Beibele?
Morero wa bophelo ke’ng?
Ke ka baka la’ng batho ba tlaišega e bile ba ehwa?
Ke’ng seo bokamoso bo se swerego?
Na Modimo o na le taba le nna?
Na o kile wa ipotšiša dipotšišo tše di swanago le tšeo? Ge e ba go le bjalo, ga o noši. Lefaseng ka bophara batho ba naganišiša ka dipotšišo tša bohlokwa bophelong. Na o ka hwetša dikarabo tša dipotšišo tše?
Batho ba dimilione ba re, “Ee!” Ka baka la’ng? Ka gobane ba hweditše dikarabo tše di kgotsofatšago ka Beibeleng. Na o ka rata go tseba seo Beibele e se bolelago? Mohlomongwe o ka rata go holwa ke lenaneo la thuto ya mahala ya Beibele leo le swarwago ke Dihlatse tša Jehofa. *
Ke therešo gore ge go tliwa tabeng ya go hlahloba Beibele, batho ba bangwe ba re: “Ke tloga ke swaregile.” “E thata kudu go ka kwešišwa.” “Ga ke nyake go itlama.” Eupša ba bangwe ba na le pono e fapanego. Ba diriša sebaka se sengwe le se sengwe go ithuta seo Beibele e se rutago. Ela hloko mehlala e sego kae:
“Nkile ka ya dikerekeng tša Katholika le tša Protestanta, ka ya tempeleng ya ma-Sikh ka ba ka ya lefelong la baitlami la Mabuddha, gomme ka ithuta thutatumelo yunibesithing. Lega go le bjalo, bontši bja dipotšišo tša ka tša mabapi le Modimo ga se tša ka tša arabja. Ke moka Hlatse e nngwe ya Jehofa e ile ya etela legaeng la ka. Ke kgahlilwe ke dikarabo tšeo di theilwego Beibeleng, ke ile ka dumela go ithuta Beibele.”—Gill, Engelane.
“Ke be ke na le dipotšišo tše dintši ka bophelo, eupša dikarabo tša moruti wa kereke yeo ke bego ke e tsena di be di sa nkgotsofatše. Lega go le bjalo, Hlatse ya Jehofa e ile ya araba dipotšišo tša ka e diriša Beibele feela. Ge Hlatse yeo e botšiša ge e ba ke nyaka go ithuta ka mo go oketšegilego, ke ile ka dumela ka lethabo.”—Koffi, Benin.
“Ke be ke nyaka go tseba ka boemo bja bahu. Ke be ke dumela gore bahu ba ka gobatša bao ba phelago, eupša ke be ke nyaka go tseba seo Beibele e se bolelago. Ka gona ke ile ka thoma go ithuta Beibele le mogwera’ka yo e bego e le Hlatse.”—José, Brazil.
“Ke ile ka leka go ithuta Beibele eupša ke be ke sa e kwešiše. Ke moka Dihlatse tša Jehofa di ile tša nketela gomme tša ntlhalosetša diporofeto tše mmalwa tša Beibele ka mo go kwagalago. Ke be ke nyaka go bona se sengwe gape seo ke bego nka ithuta sona.”—Dennize, Mexico.
“Ke be ke ipotšiša ge e ba Modimo o tloga a na le taba le nna. Ka gona ke ile ka dira phetho ya go rapela Modimo wa Beibele. Letšatšing le le latelago Dihlatse di ile tša kokota mojakong wa ka gomme ka amogela thuto ya Beibele.”—Anju, Nepal.
Diphihlelo tše di re gopotša mantšu a Jesu a rego: “Go thaba bao ba lemogago gore ba nyaka dilo tša moya.” (Mateo 5:3) Ee, ka tlhago batho ba nyaka go tseba Modimo. Ke Modimo feela yo a ka kgotsofatšago dilo tša moya tše ba di nyakago, le gona o dira se ka Lentšu la gagwe e lego Beibele.
Ka gona, thuto ya Beibele e akaretša’ng? E ka go hola bjang? Dipotšišo tše di tla arabja sehlogong se se latelago.
^ ser. 8 Jehofa ke leina la Modimo bjalo ka ge le utolotšwe ka Beibeleng.


text:
MARCH 28, 2014
UNITED STATES
Go Ela ga Leraga go Sentše o Šoro Kua Washington State
Ka March 22, 2014 go ela ga leraga go ile gwa bipa magae kua Snohomish County, Washington, USA. Bahlankedi ba mmušo ba lefelong leo ba begile gore batho ba ka bago 90 ba sa timeletše gomme batho ba 17 ba hlokofetše. Ofisi ya lekala ya Dihlatse tša Jehofa ya kua United States e begile gore gare ga bao ba timeletšego go akaretšwa mosadi o tee wa Hlatse. Banyalani ba bangwe ba Dihlatse ba lobile morwedi gotee le setlogotlogolwana sa bona kotsing yeo. Dihlatse tše pedi di ile tša swanelwa go hudušwa magaeng a tšona; legae la Hlatse e nngwe le ile la senywa o šoro. Bagolo ba lefelong leo ba Dihlatse ba tšwela pele go homotša le go thekga bao ba kgomilwego ke kotsi ye ya tlhago.
Ba Ditaba:
Bakeng sa Ditšhabatšhaba: J. R. Brown, Ofisi ya Boditšhabatšhaba, mogala +1 718 560 5000


text:
May 23-
29
Dipsalme 19–25
Kopelo 116 le Thapelo
Mantšu a go Bula (3 mets. goba ka tlase ga moo)
MAHUMO AO A LEGO KA LENTŠUNG LA MODIMO
“Diporofeto di Nea Ditaba ka Botlalo Mabapi le Mesia”: (10 mets.)
Ps 22:1
—Mesia o tla bonagala a lahlilwe ke Modimo (w11 8/15 15 ¶16)
Ps 22:7, 8
—Mesia o tla kwerwa (w11 8/15 15 ¶13)
Ps 22:18
—Diaparo tša Mesia di be di tla direlwa matengwa (w11 8/15 15 ¶14)
-
Go Epa Matlotlo a Moya: (8 mets.)
Ps 19:14
—Ke thuto efe ya bohlokwa yeo re ka ithutago yona temaneng ye? (w06 5/15 19 ¶8)
Ps 23:1, 2
—Ke bjang Jehofa e lego Modiši yo lerato? (w02 9/15 32 ¶1-2)
Mmalo wa Beibele wa beke ye o nthuta’ng ka Jehofa?
Ke dintlha dife tša mmalo wa Beibele wa beke ye tšeo nka di dirišago tšhemong?
-
Mmalo wa Beibele: (4 mets. goba ka tlase ga moo) Ps 25:1-22
DIRA SOHLE BODIREDING
Leeto la Pele: (2 mets. goba ka tlase ga moo) bh
—Bala lengwalo sedirišweng sa elektroniki.
Leeto la go Boela: (4 mets. goba ka tlase ga moo) bh
—Diriša karolo ya search go JW Library go hwetša temana ya Beibele yeo e arabago potšišo yeo mong wa ntlo a e botšišitšego.
Thuto ya Beibele: (6 mets. goba ka tlase ga moo) bh 129-130 ¶11-12
—Ka boripana bontšha morutwana kamoo a ka dirišago JW Library go lokišeletša thuto ka sedirišwa sa elektroniki.
BOPHELO BJA BOKRISTE
Kopelo 55
“Ditsela tša go Diriša Lenaneo la JW Library”
—Karolo 2: (15 mets.) Poledišano. Bapala bidio ya Taonelouta Dibeibele le go di Diriša le ya Nyaka ka Beibeleng goba Kgatišong ke moka le di ahlaahle ka boripana. Ka morago ga moo, ahlaahlang sehlogwana sa mafelelo sehlogong se. Kgopela batheetši go bolela ditsela tše dingwe tšeo ba dirišitšego JW Library ge ba le tšhemong.
Thuto ya Beibele ya Phuthego: (30 mets.) ia kgao. 16 ¶1-15
Ka Morago ga Kakaretšo ya Seboka, Bolela Seo re Tlago go Ithuta Sona Bekeng e Latelago (3 mets.)
Kopelo 139 le Thapelo


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Sepania
Testigos Cristianos de Jehová
Ctra. M-108 Torrejón-Ajalvir, km. 5
28864 AJALVIR (MADRID)
SEPANIA
+34 918-879-700
Dinako tša go Bona Meago ya Lekala
Mošupologo go fihla Labohlano
Go thoma ka 8:30 a.m. go ya go 12:00 p.m. le go thoma ka 2:30 p.m. go ya go 4:30 p.m.
Go bona meago go tšea iri e tee
Mešomo yeo e dirwago
Go fetolelwa dikgatišo tše di theilwego Beibeleng ka se-Basque, se-Catalan, se-Galicia, Sepanishi, polelo ya diatla ya Sepania le se-Valencia. E tšweleditše gape le dikgatišo tša Braille ka Sepanishi. Go bona lefelo go akaretša tše dingwe tša dilo tšeo di lego mabapi le histori ya Dihlatse tša Jehofa kua Sepania.


text:
PHIHLELO
Jehofa o Dirile Gore ke Atlege Tirelong ya Gagwe
Ke ile ka botša mohlankedi yo mongwe gore nkile ka lahlelwa kgolegong ka gobane ke be ke sa nyake go ya ntweng. Ke ile ka mmotšiša gore: “Na le wena o nyaka go ntahlela kgolegong?” Le e be e le lekga la bobedi ke laelwa go tsenela Sešole sa United States.
KE BELEGWE ka 1926 kua Crooksville, Ohio, yeo e lego United States. Tate le mma e be e se badumedi, eupša ba be ba botša rena bana ba seswai gore re ye kerekeng. Ke be ke tsena Kereke ya Methodist. Ge ke na le nywaga e 14, moruti o ile a nnea mpho ka gobane ke be ke eya kerekeng Sontaga se sengwe le se sengwe ngwaga ka moka.
Mo e ka bago ka yona nako yeo, moagišani wa rena yo a bitšwago Margaret Walker, yo e lego Hlatse ya Jehofa, o ile a thoma go etela mma gomme a bolela le yena ka Beibele. Ka letšatši le lengwe ke ile ka dula le bona. Mma o be a nagana gore ke be ke tlo šitiša thuto, ka gona o ile a mpotša gore ke tšwe ka ntlong. Eupša ke ile ka tšwela pele ke leka go theetša dipoledišano tša bona. Ka morago ga gore Margaret a etele mma ka makga a mmalwa, o ile a mpotšiša gore: “Na o tseba leina la Modimo?” Ke ile ka re: “Batho ka moka ba a le tseba—ke Modimo.” Ke moka a re: “Tšea Beibele ya gago gomme o bale Psalme 83:18.” Ke ile ka e bala gomme ka hwetša gore leina la Modimo ke Jehofa. Ke ile ka tšwa ka ntlong ka kitimela go bagwera ba ka gomme ka ba botša gore: “Ge le fihla gae mantšiboa, le baleng Psalme 83:18 ka Beibeleng gomme le bone gore leina la Modimo ke mang.” O ka no re ke ile ka thoma go nea bohlatse le semeetseng.
Ke ile ka swarelwa thuto ya Beibele gomme ka kolobetšwa ka 1941. Ka moragonyana ga moo, ke ile ka abelwa go swara thuto ya puku ya phuthego. Ke ile ka kgothaletša mma le bana bešo go ba gona, gomme ka moka ga bona ba thoma go ba gona thutong ya puku ya phuthego yeo ke bego ke e swara. Lega go le bjalo, tate o be a sa thabele seo.
GO GANETŠWA KA GAE
Ke ile ka newa boikarabelo bjo bo oketšegilego ka phuthegong, le gona ka kgoboketša dipuku tše dintši tšeo di gatišitšwego ke Dihlatse tša Jehofa. Ka letšatši le lengwe, tate o ile a šupa dipuku tša ka gomme a re: “O a di bona dilo tšela ka moka? Ke nyaka go di bona di tšwile ka mo ntlong ye, le wena o tšwe le tšona.” Ke ile ka tloga gae gomme ka yo dula motseng wa kgauswi wa Zanesville, Ohio, eupša ke be ke dula ke eya gae go yo kgothatša lapa lešo.
Tate o ile a leka go thibela mma go ya dibokeng. Ka dinako tše dingwe ge a be a le tseleng ya go ya dibokeng, o be a mo kitimiša gomme a mo gogela ka ntlong. Eupša mma o be a no tšwa ka lebati le lengwe ke moka a ye dibokeng. Ke ile ka re go mma: “O se ke wa tshwenyega. Tate o tla lapa go go kitimiša.” Ge nako e dutše e eya, tate o ile a tlogela go mo thibela gomme mma a thoma go ya dibokeng ka bolokologi.
Ge Sekolo sa Bodiredi sa Pušo ya Modimo se be se thoma ka 1943, ke ile ka thoma go nea dipolelo ka phuthegong. Keletšo yeo ke bego ke e newa ka morago ga go nea polelo sekolong seo, e ile ya nthuša go ba seboledi sekaone.
GO GANA GO YA NTWENG
Ka 1944, nakong ya Ntwa ya Bobedi Lefase, ke ile ka laelwa go tsenela bošole. Ke ile ka ya meagong ya sešole ya Fort Hayes kua Columbus, Ohio, ka lekolwa ge e ba ke phetše gabotse mmeleng gomme ka tlatša difomo. Le gona ke ile ka botša bahlankedi ba moo gore nka se be lešole. Ba ile ba ntumelela ke eya gae. Eupša ka morago ga matšatši a sego kae, mohlankedi yo mongwe o ile a tla gagešo gomme a re go nna: “Corwin Robison, ke neilwe tumelelo ya go go swara.”
Ka morago ga dibeke tše pedi ke ile ka tšwelela kgorong ya tsheko. Moahlodi o ile a re go nna: “Ge nkabe ke na le matla, ke be ke tla go ahlolela go dula kgolegong bophelo ka moka. Na go na le seo o nyakago go se bolela?” Ke ile ka araba ka gore: “Mohlomphegi, gabotse ke be ke swanetše go hlompšha go swana le baruti. Mejako ya batho ka moka e bjalo ka sethala sa ka, e bile ke boditše batho ba bantši ditaba tše dibotse tša Mmušo wa Modimo.” Moahlodi yoo o ile a botša kgoro gore: “Ga se la tla mo go dira phetho ya ge e ba lesogana le e le moruti goba go se bjalo. Le tlile go dira phetho ya ge e ba lesogana le le tsenetše bošole goba go se bjalo.” Go sešo gwa fela le seripagare sa iri, kgoro e ile ya mpona molato. Moahlodi o ile a nkahlolela nywaga e mehlano kgolegong ya Ashland, Kentucky.
JEHOFA O ILE A NTŠHIRELETŠA GE KE LE KGOLEGONG
Ke ile ka fetša dibeke tše pedi tša mathomo kgolegong ya kua Columbus, Ohio, gomme ka tsenywa ka seleng ya ka di tloga fase. Ke ile ka rapela Jehofa ka re: “Nka se kgone go dula ka seleng nywaga e mehlano. Ga ke tsebe gore ke dire eng.”
Letšatšing le le latelago, bahlapetši ba ile ba ntšha ka seleng yeo. Ke ile ka ya go mogolegwa yo mongwe yo motelele wa senatla, gomme ka ema kgauswi le yena ka lebelela ka ntle ka lefasetere. O ile a mpotšiša gore: “O swaretšwe’ng, kgopana?” Ke ile ka re: “Ke nna Hlatse ya Jehofa.” A re: “Eng? Bjale o nyaka’ng mo?” Ka re: “Dihlatse tša Jehofa ga di ye dintweng go yo bolaya batho.” O ile a re: “Bjale ba no go swarela gore ga o nyake go bolaya batho. Nna ke tseba go golegwa batho bao ba bolailego batho ba bangwe. Eupša se ba go dirilego sona ga se kwagale.” Ke ile ka re: “O a rereša, ga se kwagale.”
Ke moka o ile a re: “Ke badile dikgatišo tša lena tše itšego kgolegong e nngwe yeo go yona ke dutšego nywaga e 15.” Ge ke ekwa a re’alo, ke ile ka rapela ka re: “Jehofa, nthuše gore monna yo a be ka lehlakoreng la ka.” Ka yona nako yeo, mogolegwa yo, yoo leina la gagwe e bego e le Paul, o ile a re: “Ge go ka ba le yo a go kgwathago, o mpotše. Ke tla mo rutela ba bantši.” Ka gona nako ka moka yeo ke e feditšego ke le kgolegong yeo, ga go na mogolegwa le o tee wa ba 50 bao ba bego ba le moo yo a kilego a ntshwenya.
Ge bahlankedi ba nkiša kgolegong ya kua Ashland, ke ile ka kopana le bana babo rena ba moya bao ba bego ba šetše ba le moo. Ba ile ba thuša nna le ba bangwe go dula re le kgauswi le Jehofa. Ba be ba re abela go bala Beibele beke le beke, gomme re lokišeletša dipotšišo le dikarabo tša diboka tšeo re bego re di bitša Bible Bees. Re be re dula ka seleng e kgolo yeo e bego e na le mepete go bapa le maboto. Go be go na le ngwanabo rena yo a bego a re rulaganyetša tšhemo ka seleng yeo. O be a tla re go nna: “Robison, wena o ikarabela ka mepete ye le yela. Yo mongwe le yo mongwe yo a robalago mepeteng yeo ke tšhemo ya gago. O kgonthišetše gore o ba nea bohlatse pele ba sepela.” Ke kamoo re bego re nea bohlatse ka tsela e rulagantšwego.
SEO KE SE HWEDITŠEGO KA NTLE GA KGOLEGO
Ntwa ya Bobedi ya Lefase e ile ya fela ka 1945, eupša ke ile ka dula kgolegong ka nako e itšego ka morago ga moo. Ke be ke tshwenyegile ka lapa lešo ka gobane tate o be a mpoditše gore: “Ge nka fetša ka wena, ba bangwe ba ba ka se mpalele.” Ka morago ga gore ke lokollwe kgolegong, ke ile ka se kgolwe mahlo a ka. Ditho tše šupago lapeng lešo di be di eya dibokeng ka mehla gomme yo mongwe wa dikgaetšedi tša ka o be a kolobeditšwe, go sa šetšwe kganetšo ya tate.
Ge Ntwa ya kua Korea e be e thoma ka 1950, ke ile laelwa go tla bošoleng ka lekga la bobedi. Ke ile ka botšwa gore ke tle meagong ya sešole ya Fort Hayes gape. Ka morago ga go lekola bokgoni bja ka, mohlankedi yo mongwe o ile a re go nna: “O hweditšwe o phala masogana a mangwe sehlopheng sa gago.” Ke ile ka re: “Ke a leboga, eupša nka se tsenele bošole.” Ke ile ka tsopola 2 Timotheo 2:3 ke moka ka re: “Ke šetše ke le lešole la Kriste.” Ka morago ga gore a homole ka nako e teletšana, o ile a re: “O ka sepela.”
Ka moragonyana ga moo, ke ile ka ya sebokeng sa bao ba nyakago go ya Bethele kopanong ya kua Cincinnati, Ohio. Ngwanabo rena Milton Henschel o ile a re botša gore Bethele go nyakega bana babo rena bao ba nyakago go šoma ka thata bakeng sa Mmušo wa Modimo. Ke ile ka dira kgopelo ya go hlankela Bethele gomme ka amogelwa. Ke ile ka thoma go hlankela Brooklyn ka August 1954, gomme ke bile Bethele go tloga ka nako yeo.
Ke be ke dula ke na le mošomo o montši Bethele. Ke feditše nywaga e mmalwa ke šoma ka metšhene ya go bediša meetse meagong ya kgatišo le ya diofisi, ka šoma ka metšhene le go lokiša dilloko tša mabati. Le gona ke ile ka šoma Diholong tša Kopano kua New York City.
Ke rata mananeo a Bethele a bjalo ka borapedi bja mesong le Thuto ya Morokami, gotee le go ya tšhemong le phuthego. Gabotsebotse, tše ke dilo tšeo lapa le lengwe le lengwe la Dihlatse tša Jehofa le swanetšego go di dira ka mehla. Ge batswadi ba ahlaahla temana ya letšatši le bana ba bona, ba swara Borapedi bja Lapa ka mehla, ba tšea karolo dibokeng tša phuthego e bile ba bolela ditaba tše dibotse ka phišego, ga go pelaelo gore lapa ka moka le tla dula le le kgauswi le Jehofa.
Ke na le bagwera ba bantši Bethele le ka phuthegong. Ba bangwe e be e le batlotšwa gomme ga bjale ba legodimong. Ba bangwe e be e se batlotšwa. Eupša bahlanka ka moka ba Jehofa ga se ba phethagala, go akaretša le ditho tša Bethele. Ge nka kgopišana le ngwanešo, ke dula ke leka go dira khutšo. Ke nagana ka Mateo 5:23, 24 le kamoo re swanetšego go rarolla diphapano tša rena. Ga go bonolo go botša motho gore: “Ke kgopela tshwarelo,” eupša diphapano tše dintši di rarollwa ka tsela ye.
MAFELELO A MABOTSE A TIRELO YA KA
Gona bjale go thata gore ke šome tšhemo ka ntlo le ntlo ka baka la botšofadi, eupša ga se ka kgaotša go dira boboledi. Ke tseba se-China sa Mandarin ganyenyane gomme ke thabela go boledišana le Machina modirong wa seterateng. Mesong e mengwe ke kgona go sepediša dimakasine tše 30 goba tše 40.
Ke ile ka kgona go dira leeto la go boela go Lechina! Ka letšatši le lengwe, ngwanenyana yo mongwe yo botho o ile a myemyela le nna gomme a re nea dipampišana tša go bapatša ditafolana tša go rekišetša dienywa. Le nna ke ile ka myemyela gomme ka mo sepedišetša Morokami le Phafoga! tša se-China. O ile a di tšea gomme a mpotša gore ke yena Katie. Go tloga letšatšing leo, ka mehla ge Katie a mpona o be a etla go nna gomme re boledišana. Ke ile ka mo ruta maina a dienywa le merogo ka Seisemane, gomme a boeletša seo ke bego ke se bolela. Le gona ke ile ka mo hlalosetša ditemana tše itšego tša Beibele, gomme a amogela puku ya Seo Beibele e se Rutago. Eupša ka morago ga dibeke tše itšego, ke ile ka se sa mmona.
Ka morago ga dikgwedi tše itšego, ke ile ka sepedišetša ngwanenyana yo mongwe dimakasine yo a bego a nea batho dipampišana tša papatšo, gomme a di amogela. Bekeng e latetšego, o ile a mpha selefouno ya gagwe gomme a re: “Bolela le China.” Ke ile ka re: “Ga ke tsebe motho kua China.” Eupša o ile a nkgapeletša, ke moka ka tšea founo ya gagwe gomme ka re: “Hallo, ke Robison yo a bolelago.” Motho yo a bego a founne o ile a re: “Robby, ke nna Katie. Ke boetše China.” Ke ile ka re: “China?” Katie o ile a araba ka gore: “Ee. Robby, tseba gore ngwanenyana yo a go neilego selefouno ke ngwanešo. Robby, o nthutile dilo tše dintši tše dibotse. Ke kgopela gore le yena o mo rute ka tsela yeo o nthutilego ka yona.” Ke ile ka re: “Katie, ke tla dira seo nka se kgonago. Ke leboga ge o mpoditše gore o kae.” Go se go ye kae ka morago ga moo, ke ile ka boledišana le ngwanabo Katie ka lekga la mafelelo. Ke duma gore kae goba kae moo banenyana bao ba lego gona, ba tšwele pele ba ithuta ka Jehofa.
Ke hlanketše Jehofa ka nywaga e 73, gomme ke thabela gore o nthušitše go dula ke sa tšee lehlakore dintweng le go dula ke botega kgolegong. Le gona bana ba gešo ba mpotša gore ba matlafaditšwe ke mohlala wa ka wa go ema ke tiile go sa šetšwe kganetšo ya tate. Mafelelong, mma le ba tshelelago ba bana bešo le dikgaetšedi ba ile ba kolobetšwa. Tate le yena o ile a fetoga ganyenyane, gomme o ile a ba gona dibokeng tše itšego pele a ka hwa.
Ge e ba e le thato ya Modimo, ditho tša lapa la gešo le bagwera bao ba hwilego ba tla tsoga bahung lefaseng le lefsa. Nagana kamoo re tla thabago ka gona ge re tla be re hlankela Jehofa ka mo go sa felego le batho bao re ba ratago! *—Bona mongwalo wa ka tlase.
^ ser. 32 Corwin Robison o ile a hwa a botegela Jehofa ge sehlogo se se be se sa ngwalwa.


text:
MOROKAMI 2010-10-01
Ke ka Baka La’ng re Swanetše go Rapela?
Dihlogo tše sego kae tša Beibele di dira gore o be le kgahlego le gore o nyake go tseba ka mo go oketšegilego. Eupša na go rapela go tloga go nyakega?
Thapelo e Swanetše go Lebišwa go Mang?
Na dithapelo ka moka di leba lefelong le tee? Beibele e ruta gore dithapelo tše dintši ge e le gabotse ga di lebišwe mo go swanetšego.
Re Swanetše go Rapela Bjang?
Beibele e re thuša gore re lebiše tlhokomelo dikarolong tše bohlokwa kudu tša potšišo e rego: “Re swanetše go rapela bjang?
Re Swanetše go Rapelela Eng?
Thapelong ya mohlala, yeo ka dinako tše dingwe e bitšwago Thapelo ya Morena, Jesu o be a re nea lelokelelo la dilo tšeo di tlago pele tšeo re swanetšego go di gopola ge re rapela.
Na go na le Taba Gore re Rapela Kae, Gona Neng?
Ithute ge e ba Beibele e lekanyetša dithapelo tša rena mafelong a itšego goba dinakong tše itšego.
Thapelo—Na e tla re Thuša?
Thapelo e nea mehola e mentši—nameng, maikwelong, godimo ga tšohle le moyeng.
Thapelo—Na Modimo o tla e Kwa le go e Araba?
Beibele e bontšha gore Jehofa o theetša dithapelo lehono. Gore o kwa dithapelo tša rena goba ga a di kwe go ithekgile kudu ka rena.
Mmušo wo o Tlago go Fetoša Lefase ka Moka
Jesu o re rutile go rapelela Mmušo wa Modimo. O nagana gore go tla bjang mo lefaseng ge Mmušo wa Modimo o etla?


text:
TABA YA LETLAKALA LA KA NTLE
Kgateletšego
—Ditsela tša go Lebeletšana le Yona
“Ke be ke ikwa ke kgakgetšwe go se na tšwelopele yeo ke e dirago. Gantši ke be ke šoma diiri tše 16 ka letšatši gomme ke khutša ka sewelo mafelobekeng. Ke be ke befedišwa ke gore ke be ke bona morwedi wa ka yo monyenyane a šetše a robetše. Kgateletšego e be dira gore ke babje.”—Kari, Finland.
BOEMO bja Kari bo tlwaelegile. Go ya ka mokgatlo wa thušo ya malwetši a monagano wa kua United Kingdom, mošomi o tee go ba bahlano kua Brithania o itše kgateletšego e dirile gore a babje mmeleng ge a le mošomong, gomme kgateletšego yeo e sa laolegego e dirile gore motho o tee go ba bane a lle ge a le mošomong. Dikgopelo tša diokobatši tša go thibela kgateletšego di ile tša oketšega go sa letelwa ka ngwaga o mongwe morago bjale ge ikonomi e be e phuhlama.
Ke’ng seo se go baketšego kgateletšego?
Go se šireletšege ka tša ditšhelete goba se sengwe
Go dula o swaregile
Diphapano le batho ba bangwe
Boemo bjo bo nyamišago
Kgateletšego e go kgomile bjang?
Mathata a tša maphelo
Go nolega moko
Go thatafalelwa ke go robala
Kgateletšego ya monagano
Go senyega ga ditswalano
Kgateletšego e tsoša tshepedišo e itšego e makatšago mmeleng wa rena—tshepedišo yeo e swanago le mošomo wa tša tlhakodišo. Go tšwelela dihomoune tšeo di go thušago go hema, pelo e bethe gabotse gomme boemo bja madi bo fetoge. Go oketša moo, disele tša madi tšeo di bolokilwego le glucose di tsena mading. Tshepedišo ye e go lokišeletša gore o tle o kgone go lebeletšana le sebaki sa kgateletšego. Ge sebaki sa kgateletšego se fetile, mmele wa gago o boela sekeng. Eupša ge sebaki sa kgateletšego se sa tloge, o ka dula o tshwenyegile goba o sa iketla, bjalo ka koloi yeo e dulago e dumela godimo. Ka gona go ithuta go lebeletšana le kgateletšego go go thuša gore o dule o phetše gabotse mmeleng le monaganong.
Go Lebeletšana le Kgateletšego
Kgateletšego ka boyona ga e kotsi. Mokgatlo wa Amerika wa tša Monagano o re: “Kgateletšego mmeleng wa motho e swana le ge o bapala violin: ge o kgwatha lenti la yona ka boleta modumo o ka kwagalela fase le gona wa ba makgwakgwa; ge o le gatelela ka matla modumo o ka kwagalela godimo kudu goba lenti la yona la kgaoga. Kgateletšego yeo e feteletšego e ka go bolaya, eupša kgateletšego e lekanetšego e ka dira gore bophelo bja gago bo thabiše. Tabakgolo ke gore o lebeletšana le yona ka tsela efe.”
Se sengwe seo re swanetšego go se lemoga ka kgateletšego ke gore batho ba fapana ka semelo le boemo bja tša maphelo. Ka gona batho ba ka se gateletšwe ke dilo tša go swana. Ka baka la se, gantši o ka gateletšega kudu ge e ba bophelo bja gago bja letšatši le letšatši bo sa go fe nako ya go khutša goba o palelwa ke go lebeletšana le maemo a tšhoganetšo.
E le gore ba lebeletšane le kgateletšego e tseneletšego, batho ba bangwe ba bona eka go nwa bjala, go diriša diokobatši goba motšoko go ka ba thuša. Ba bangwe ba thoma go ja ka tsela e sa tlwaelegago goba ba dula ba bogetše thelebišene goba ba dutše pele ga khomphutha, e lego mekgwa yeo e mpefatšago bothata e sego go bo rarolla. Ka gona, ke bjang re ka ithutago go lebeletšana le kgateletšego ka katlego?
Batho ba bantši ba kgonne go lebeletšana le kgateletšego ka go diriša keletšo e šomago yeo e lego ka Beibeleng. Na bohlale bja yona bjo bo šomago bo ka go thuša? Araba potšišo ye o naganne ka dilo tše nne tšeo di bakago kgateletšego.
1 GO IKWA O SA ŠIRELETŠEGA
Ga go le yo tee wa rena yo a šireletšegilego ka mo go feletšego. Ka gobane Beibele e re, “nako le ditiragalo tšeo di sa letelwago di [re] wela ka moka.” (Mmoledi 9:11) O ka dira’ng ge e ba o ikwa o sa šireletšega? Leka ditšhišinyo tše.
Boledišana le setho sa lapa seo o se botago goba mogwera. Dinyakišišo di bontšha gore go thekgwa gantši ke bao o ba ratago go go thuša go phema malwetši ao a tswalanago le kgateletšego. Ee, “mogwera wa kgonthe o dula a na le lerato ka dinako tšohle, e bile ke ngwanabo motho yo o ka ithekgago ka yena mohlang wa tlalelo.”—Diema 17:17.
O se ke wa dulela go nagana ka dilo tše mpe tšeo di ka diregago. Go nagana ka dilo tšeo go ka go nola moko. Le gona seo o se boifago se ka fo se direge! Go a kwagala ge Beibele e re: “Le ka mohla le se ke la belaela ka letšatši le le latelago, gobane letšatši le le latelago le tla ba le dipelaelo tša lona.”—Mateo 6:34.
Diriša maatla a thapelo. 1 Petro 5:7 e re: ‘Lahlelang dipelaelo tša lena ka moka go Modimo, gobane o a le hlokomela.’ Modimo o re bontšha gore o a re hlokomela ka go re fa khutšo ya ka gare le go re kgonthišetša gore ‘le ka mohla a ka se ke a tlogela’ bao ba tlogago ba nyaka khomotšo le thekgo ya gagwe.—Baheberu 13:5; Bafilipi 4:6, 7.
2 BOPHELO BJA LEEMAEMA
Leeto la ka mehla la go ya mošomong, go šoma, go ithuta goba go hlokomela bana le batswadi bao ba tšofetšego di ka dira gore o dule o gateletšegile. Go oketša moo, go ka fo se kgonege gore o tlogele e mengwe ya mediro ye. (1 Timotheo 5:8) Ka gona, ke’ng seo o ka se dirago gore o lebeletšane le boemo?
Leka go ipha nako ya go khutša, gomme o robale ka mo go lekanego. Beibele e re: “Seatla se se tletšego khutšo se phala diatla tše pedi tše di tletšego boitapišo gotee le go kitimiša phefo.”—Mmoledi 4:6.
Ipeele dipakane tšeo o ka di fihlelelago gomme o phele bophelo bjo bo lekalekanego. (Bafilipi 1:10) Nolofatša bophelo bja gago mohlomongwe ka go fokotša dikoloto goba nako yeo o e fetšago mošomong.—Luka 21:34, 35.
Kari, yo go boletšwego ka yena pejana o ile a hlahloba bophelo bja gagwe ka lefsa. O ngwadile gore: “Ke lemogile gore ke be ke kitimiša bophelo bja boithati.” O rekišitše kgwebo ya gagwe gomme a šoma mošomo woo o mo fago nako e oketšegilego ya go ba gae. O tšwela pele ka gore: “Re phela bophelo bja tlasana, eupša nna le mosadi wa ka ga bjale ga re na kgateletšego, gomme re na le nako e ntši ya go ba le lapa le bagwera. Le ka mohla nka se rekiše khutšo yeo ke nago le yona ka kgwebo le ge e le efe.”
3 DIPHAPANO LE BATHO BA BANGWE
Diphapano le batho ba bangwe, kudukudu mošomong, di ka go gateletša kudu. Ge e ba o le maemong a bjalo a thata, go na le dilo tše mmalwa tšeo di ka go thušago.
Ge motho yo mongwe a go kgopiša, iša maswafo fase. O se ke wa bešetša mollo. Diema 15:1 e re: “Karabo ge e le boleta e phohliša pefelo, eupša lentšu leo le hlabago le tsoša bogale.”
Leka go rarolla diphapano ka sephiring le gona ka tlhompho, ka go dira bjalo o tla ba o swara yo a go kgopišitšego ka seriti.—Mateo 5:23-25.
Leka go kwešiša maikwelo le pono tša motho yoo. Kwešišo e bjalo “e fokotša bogale bja [rena]” ka gobane e re bea boemong bja motho yoo. (Diema 19:11) Le gona e ka re thuša gore re itebelele ka tsela yeo ba bangwe ba re lebelelago ka yona.
Leka go lebalela. Go lebalela ga se feela selo se se lokilego. Gape ke sehlare. Ka ge go begilwe nyakišišong yeo e dirilwego ka 2001, “go swara motho ka pelo” go feleleditše ka go ba le madi a “magolo,” le pelo e bethago ka lebelo mola go lebalela go ile gwa fokotša kgateletšego.—Bakolose 3:13.
4 DITIRAGALO TŠEO DI NYAMIŠAGO
Nieng, yo a dulago Cambodia, o ile a welwa ke ditiragalo tše di nyamišago ka go latelana. Ka 1974, o ile a gobala ge pomo e be e thuthupa boemafofaneng bjo bongwe. Ngwageng o latelago, bana ba gagwe ba babedi, mmagwe le monna wa gagwe ba ile ba hlokofala. Ka ngwaga wa 2000, ntlo ya gagwe le diphahlo tša gagwe di ile tša swa ka mollo, gomme nywaga e meraro ka morago, monna wa gagwe wa bobedi o ile a hlokofala. Ka nako yeo, o be a nyaka go ipolaya.
“Seatla se se tletšego khutšo se phala diatla tše pedi tše di tletšego boitapišo gotee le go kitimiša phefo”
Lega go le bjalo, Nieng o kgonne go lebeletšana le maemo a gagwe. Go swana le Kari, o ile a ithuta Beibele gomme seo a ithutilego sona se ile sa mo hola kudu moo a feleleditšego a diriša nako ya gagwe go thuša ba bangwe gore ba thabele mehola e swanago. Seo se mo diragaletšego se re gopotša seo banyakišiši ba Brithania ba se hweditšego ka 2008. Ba hweditše gore tsela e nngwe ya go “kgotlelela kgateletšego,” ke ka “go nea batho ba bangwe ka ditsela tše itšego,” e lego keletšo yeo Beibele e boletšego ka yona go tloga kgale.—Ditiro 20:35.
Go oketša moo, Nieng o bile le kholofelo e kgonthišeditšwego ya bokamoso bjo bokaone, yeo go yona mathata ka moka ao a tlaišago batho a tla bego a se gona. Ka go re’alo, “khutšo e tla ata” lefaseng ka moka.—Psalme 72:7, 8.
Kholofelo ya kgonthe le bohlale bja go kgotlelela dikgateletšego tše dintši tša bophelo ke dilo tše pedi tše bohlokwa kudu, gomme re ka di hwetša ka Beibeleng. Batho ba dimilione ba šetše ba hotšwe ke puku ye e makatšago le ya moswananoši. Le wena e ka go hola.


text:
BATAMELA KGAUSWI LE MODIMO
“Wa di Utollela Bana”
Na o nyaka go tseba therešo ka Modimo—gore ke mang le seo a lego sona gotee le seo thato ya gagwe e lego sona? Ka Lentšung la gagwe, Beibele, Jehofa Modimo o utolla therešo e feletšego ka yena. Eupša ga e fo ba mang le mang yo a ka balago Beibele gomme a kwešiša therešo yeo ka botlalo. Ka baka la’ng? Ka gobane go kwešiša therešo e bjalo ya moya ke tokelo, ga se mang le mang yo a e hwetšago. Anke re eleng hloko seo Jesu a se boletšego mabapi le taba ye.—Bala Mateo 11:25.
Temana yeo e thoma ka mantšu a rego: “Ka nako yeo Jesu a re.” Ka gona, seo Jesu a bego a tla tloga a se bolela mohlomongwe se be se le mabapi le seo se bego se sa tšwa go direga. O be a fetša go kgalemela batho bao ba sa arabelego ba metse e meraro ya Galilea moo a bego a dirile mediro e matla. (Mateo 11:20-24) Mo gongwe o ka ipotšiša gore: ‘Ke bjang motho a ka bonago mehlolo yeo Jesu a e dirilego gomme a se arabele ditherešong tšeo Jesu a bego a di ruta?’ Go se arabele ga batho go be go bakwa ke go ngangabala ga dipelo tša bona.—Mateo 13:10-15.
Jesu o be a tseba gore go kwešiša ditherešo tšeo di lego ka Beibeleng go be go nyaka dilo tše pedi: Thušo ya Modimo le boemo bjo bo swanetšego bja pelo. Jesu o hlalosa gore: “Ke go tumiša phatlalatša wena Tate, Morena wa legodimo le lefase, gobane o utetše ba bohlale le ba tlhaologanyo dilo tše gomme wa di utollela bana.” Na o bona lebaka leo ka lona go kwešiša therešo ya dilo tša moya e hwetšwago ka Beibeleng go ka tšewago e le tokelo? Jehofa o na le tshwanelo ya go dira phetho ya gore ke mang yo a ka mo utollelago therešo, ka gobane ke “Morena wa legodimo le lefase.” Eupša Modimo ga a na kgethollo ge go tliwa tabeng ya gore o utollela mang. Ke motheong ofe moo a utollelago bangwe ditherešo tša Beibele gomme ba bangwe a sa ba utollele tšona?
Jehofa o rata batho bao ba ikokobeditšego, e sego bao ba ikgogomošago. (Jakobo 4:6) O utela “ba bohlale le ba tlhaologanyo” therešo—ba bohlale ka tsela ya lefase le ba rutegilego bao ka go ikgantšha le go ipota ga bona ba sa bonego ba nyaka thušo. (1 Bakorinthe 1:19-21) Eupša o utollela “bana” therešo—bao ba tlago go yena ka dipelo tše botegago, ba bontšha boikokobetšo bjalo ka bana. (Mateo 18:1-4; 1 Bakorinthe 1:26-28) Morwa wa Modimo, Jesu, o be a tseba batho ba mohuta woo. Baetapele ba bantši ba bodumedi bao ba ikgantšhago le ba rutegilego kudu ba be ba sa kwišiše seo molaetša wa Jesu o bego o se bolela, eupša barei ba dihlapi bao ba ikokobeditšego ba ile ba o kwešiša. (Mateo 18:1-4; 1 Bakorinthe 1:26-28) Ka nako e swanago, ba bangwe bao ba bego ba humile e bile ba rutegile bao ba ilego ba bontšha boikokobetšo bja kgonthe ba ile ba ba balatedi ba Jesu.—Luka 19:1, 2, 8; Ditiro 22:1-3.
Re boela potšišong yeo e rotošitšwego mathomong e rego: Na o nyaka go tseba therešo ka Modimo? Ge e ba go le bjalo, o ka homotšwa ke go tseba gore Modimo ga a kgahlwe ke bao ba itšeago ba le bohlale ka tsela ya lefase. Ka mo go fapanego, o rata bao ba tšeelwago fase ke bao ba ipotšago gore ba bohlale go ya ka tsela ya lefase. Ge e ba o ithuta Lentšu la Modimo o ena le boemo bjo bo nepagetšego bja pelo le bja monagano, o ka ba gare ga bao Jehofa a ba neago mpho e bohlokwa kudu—e lego go kwešiša therešo ka yena. Go kwešiša therešo yeo go tla dira gore bophelo bja gago bo be le morero gomme go ka lebiša “bophelong bja kgonthe”—bophelo bjo bo sa felego lefaseng le lefsa la go loka leo Modimo a le holofeditšego leo le lego kgauswi le go tla. *—1 Timotheo 6:12, 19; 2 Petro 3:13.
Mmalo wa Beibele o šišintšwego bakeng sa January
^ ser. 7 Dihlatse tša Jehofa di tla thabela go go thuša go ithuta therešo ka Modimo le merero ya gagwe. Di ithaopela go swarela batho dithuto tše di sa lefelelwego tša magae tša Beibele, di diriša puku ya Ke Eng Seo ge e le Gabotse Beibele e se Rutago?


text:
Ikgokaganye le Rena
Re thabela go thuša bao ba kgahlegelago go ithuta Beibele goba mošomo wa rena wa lefase ka bophara. Kgetha e nngwe ya ditsela tšeo o ka ikgokaganyago le Dihlatse tša Jehofa tša lefelong la geno.
Re founele goba o re ngwalele o diriša boitsebišo bjo bo lego ka mo tlase
Poland
Strażnica Towarzystwo Biblijne i Traktatowe
ul. Warszawska 14
05-830 NADARZYN
POLAND
+48 22-739-16-00
+48 608-555-097 (Ba ditaba)
Dinako tša Mošomo
Mošupologo go fihla Labohlano
Go thoma ka 8:00 a.m. go ya go 5:00 p.m.


text:
TABA YA LETLAKALA LA KA NTLE | NA GO KA BA LE BOPHELO KA MORAGO GA LEHU?
Na go na le Kholofelo ka Bahu?
Na bahu ba ka phela gape?
KARABO YA BEIBELE: “Nako e a tla yeo ka yona bohle bao ba lego mabitleng ba tlago go kwa lentšu la [Jesu] gomme ba tšwa.”—Johane 5:28, 29.
Ka go re’alo Jesu o ile a bolela e sa le pele ka nako e tlago ya ge Bodulabahu bo ka se sa ba le batho, ka tlase ga pušo ya Mmušo wa gagwe. Fernando, yo go boletšwego ka yena sehlogong se se fetilego, o gopola ka gore: “Ke ile ka makala kudu ge ke be ke thoma go bala lengwalo la Johane 5:28, 29. Le ile la nnea kholofelo ya kgonthe gomme ka thoma go nagana ka bokamoso ke na le kholofelo.”
Mehleng ya bogologolo, monna yo a botegago Jobo o be a letetše gore ka morago ga ge a hwile Modimo o be a tla mo tsoša bahung ge nako e dutše eya. Jobo o botšišitše ka gore: “Ge e ba monna a ehwa, na a ka buša a phela?” Ke moka a araba ka kgodišego a re: “Ke tla leta matšatšing a ka ka moka a ge ke sa gapeletšega go leta [go fetša nako Bodulabahu], go ba go fihla kimologo ya ka e etla. O tla bitša, gomme nna ke tla go araba.”—Jobo 14:14, 15.
Tsogo ya bahu e be e se taba e mpsha go kgaetšedi ya Latsaro e lego Mareta. Ka morago ga gore Latsaro a hwe, Jesu o ile a re go Mareta: “Kgaetšedi ya gago o tla tsoga.” Mareta o arabile ka gore: “Ke tseba gore o tla tsoga tsogong letšatšing la mafelelo.” Ke moka Jesu a re go yena: “Ke nna tsogo le bophelo. Yo a dumelago go nna, gaešita le ge a ka hwa, o tla phela.” (Johane 11:23-25) Ke moka Jesu a tsoša Latsaro bahung gateetee! Pego yeo e kgahlišago e re bontšha e sa le pele ditiragalo tše dikgolo tšeo di sa tlago. Akanya go tsošwa ga batho mo go bjalo go diragala lefaseng ka bophara!
Na ba bangwe ba tla tsošetšwa legodimong?
KARABO YA BEIBELE: Lentšu la Modimo le bontšha gore go tsošwa ga Jesu bahung go be go fapana le ga batho ba bangwe ba seswai bao ba begilwego ka Beibeleng. Batho bao ba seswai ba ile ba boela ba phela mo lefaseng. Eupša ge e le mabapi le go tsošwa ga Jesu bahung, re bala gore: “Jesu Kriste . . . o ka letsogong le letona la Modimo gobane o ile legodimong.” (1 Petro 3:21, 22) Na Jesu e be e tla dula e le yena feela yo a tsošeditšwego legodimong? Pejana Jesu o be a ile a botša baapostola ba gagwe gore: “Ge e ba ke tloga ke eya go le lokišetša lefelo, ke tla buša ka boa, ka le amogela gae go nna gore moo ke lego gona le lena le be gona.”—Johane 14:3.
Kriste o ile legodimong gomme a lokišeletša go tla ga ba bangwe ba barutiwa ba gagwe. Mafelelong bao ba tlago go tsošetšwa legodimong e tla ba ba 144 000. (Kutollo 14:1, 3) Eupša balatedi bao ba Jesu ba kgauswi ba tla dira’ng moo?
Ba tla be ba swaregile kudu! Mangwalo a re botša gore: “Yo a thabago le yo e bilego e le yo mokgethwa ke mang le mang yo a nago le kabelo tsogong ya pele; lehu la bobedi ga le na matla go bona, eupša e tla ba baperisita ba Modimo le ba Kriste gomme ba tla buša le yena e le dikgoši ka nywaga e sekete (1 000).” (Kutollo 20:6) Bao ba tsošetšwago legodimong ba tla buša godimo ga lefase e le dikgoši e bile e le baperisita le Kriste.
Ke bomang bao ba tlago go tsošwa bahung ka morago ga bao ba tsošetšwago legodimong?
KARABO YA BEIBELE: Mangwalo a buduletšwego a bega seo moapostola Paulo a se boletšego ge a re: “Ke na le kholofelo go Modimo, e lego kholofelo yeo batho ba le bona ba nago le yona, ya gore go tla ba le tsogo ya ba lokilego gotee le ba sa lokago.”—Ditiro 24:15.
Ke bomang bao ba tlago go akaretšwa sehlopheng sa bao Paulo a boletšego ka bona e le “ba lokilego”? Ela hloko mohlala o itšego. Monna yo a botegago Daniele o ile a botšwa go yela bofelong bja bophelo bja gagwe gore: “O tla khutša, eupša wa tlo emelela gore o tšee kabelo ya gago bofelong bja matšatši.” (Daniele 12:13) Daniele o tla tsogela kae borokong bja gagwe bja lehu? Beibele e re: “Baloki bona e tla ba beng ba lefase, ba tla dula mo go lona ka mo go sa felego.” (Psalme 37:29) Le gona Jesu o ile a bolela e sa le pele a re: “Go thaba ba moya o boleta, ka ge ba tla ja bohwa bja lefase.” (Mateo 5:5) Daniele le banna ba bangwe gotee le basadi bao ba botegago ba tla tsošetšwa go tlo phela gape mo lefaseng, le gona ba phela ka mo go sa felego.
Ke bomang bao ba tlago go akaretšwa sehlopheng sa bao Paulo a ba biditšego gore ke “ba sa lokago”? Ke batho ba dibilione bao ba ilego ba phela gomme ba hwa, bao ba bantši ba sa kago ba ba le sebaka sa go kwešiša therešo ya Beibele le go e diriša. Ka morago ga gore ba tsošwe bahung, ba tla kgona go tseba le go leboga Jehofa * le Jesu. (Johane 17:3) Bohle bao ba kgethago go hlankela Modimo ba tla ba le tebelelo ya go phela nako e telele go etša Jehofa—ka mo go sa felego.
Bohle bao ba kgethago go hlankela Modimo ba tla ba le tebelelo ya go phela ka mo go sa felego ba phetše gabotse ka mo go feletšego mmeleng e bile ba thabile
Maemo lefaseng a tla ba bjang?
KARABO YA BEIBELE: Modimo “o tla phumola megokgo ka moka mahlong a bona gomme lehu le ka se hlwe le sa ba gona, le ge e le manyami goba sello goba bohloko di ka se hlwe di sa ba gona.” (Kutollo 21:4) Beibele e re: “Ba tla aga dintlo ba dula go tšona; ba tla bjala dirapa tša merara ba ja dienywa tša tšona.”—Jesaya 65:21.
Akanya o dula maemong a bjalo o na le baratiwa ba gago bao ba tsošitšwego bahung! Eupša potšišo e šalago ke e rego: O ka tseba bjang gore go tla ba le tsogo ya bahu e le ka kgonthe?
^ ser. 15 Jehofa ke leina la Modimo bjalo ka ge le utolotšwe ka Beibeleng.
Ithute ka mo go oketšegilego
Morero wa Modimo ka Lefase ke Ofe?
Beibele e hlalosa lebaka leo Modimo a bopilego lefase, tlaišego e tla fela neng, gomme bokamoso ke bofe ka lefase le bao ba dulago go lona.
Bophelo Paradeiseng e Tsošološitšwego
Paradeise e tla tsošološwa bjang mo lefaseng gona bophelo bo tla ba bjang?


text:
PHAFOGA! OCTOBER 2015
Dipotšišo tše Tharo Tšeo Batho ba ka Ratago go di Botšiša Modimo
Batho ba bantši ba belaela bodumedi gomme ga ba kgotsofatšwe ke dikarabo tšeo bo di neago tša dipotšišo tše thata bophelong. Eupša Beibele e na le dikarabo tše di kgotsofatšago tša dipotšišo tšeo gantši batho ba ipotšišago tšona.
Dipotšišo tše Tharo Tšeo Batho ba ka Ratago go di Botšiša Modimo
Ke ka baka la’ng re phela? Ke ka baka la’ng Modimo a dumelela tlaišego? Ke ka baka la’ng bodumedi bo tletše ka boikaketši?
Letlalo leo le Monyago Meetse la Mokgaditswane wa Thorny Devil
Mokgaditswane wo o kgona bjang go monya meetse ka maoto a wona gomme wa a iša molong?
Tlhagelelo
Na pego ya Beibele ya tlholo e thulana le thutamahlale?
Go Etela Uzbekistan
Ithute ka mo go oketšegilego ka Uzbekistan le hisitori ya go fetoga ga ditlhaka tša Mauzbek.
Ge o Swanetše go Boela Gae
Na o kile wa tloga ka gae e le ge o leka go dula o nnoši, eupša wa ikhwetša o wetše ka gare ga mathata? Ditšhišinyo tše di ka go thuša gore o boele o ikemele.
Ge Motho yo o mo Ratago a Babja
Go ya ngakeng le go robala sepetlele go ka baka kgateletšego. O ka thuša bjang mogwera goba wa leloko go lebeletšana le boemo bjo thata ka katlego?
Go Lebiša Tlhokomelo e Kgethegilego ka Lapeng
Ke ditlhohlo dife tše di tlwaelegilego tšeo malapa a lebeletšanego le tšona? A ka hwetša kae keletšo e šomago yeo e ka a thušago?
Dihlogo tše Dingwe tša Inthaneteng
Tlholo le Tlhagelelo—Karolo ya Pele: Ke ka Baka La’ng Ke Dumela Gore Modimo o Gona?
Na o ka rata go ba le kgodišego ge o hlalosa mabaka ao a dirago gore o dumele gore Modimo o gona? Hwetša ditemošo tšeo di ka go thušago go araba motho yoo a belaelago tumelo ya gago.
Tlholo Goba Tlhagelelo?—Karolo 2: Ke ka Baka La’ng re Swanetše go Belaela Tlhagelelo?
Mabaka a mararo a motheo a bontšha gore ke ka baka la’ng o ka e belaela.
“Jehofa ... o Bopile Dilo ka Moka”
Na o tseba selo sa pele seo Modimo a se bopilego? Ithute le Kabelo kamoo dilo di bopilwego ka gona ka tatelano.